Hotu maw mipi an thupi deuh - Hre Mang\nWELCOME TO MY PAGE > Leadership (Hruaitu) > \nHotu maw mipi an thupi deuh\nHotu maw thupisawn mipi? #2.\n(Lalzuimaw in run ngan bet aw a ti vekin ti-ti zawm hrih sehla)\n(Riahsiatza pakhat asimi cu mibur cangvaihnak hi theihnak men in kaihthawh theih asilo, mimal le mipi thinlungput le phurnak in a sisawn.Curuangah cafang thawn milai tongkam hmangin ngan mi pawl cu hmanrua tampi lakah thil fate pakhat men asi).\nLaimi (falam misa) pawlin a burin cak zetin hnatuan thei dingin hotu timi theihdan (leadership concept) thleng tul mi a um. Cumi an thleng thei lai hlan lo an cak hrih lo ding.\n(Hotu ‘leadership’ thu sim ruangah ‘Tisartam tileuh zirh’ vekah in rak ruat sak siang hram hlah uhla, himi casiar tu lakah ‘saya pa’ tiah ka kawh dingmi nan um ding ti khal thei cingin ti-ti vekin ngan mi asi).\nAtufang dinhmunah Laimi pawlin hotu timi theihdan (leadership concept) thleng tulmi pawl cu ziang pawl an si, timi zoh thlang hnik uhsi. Leadership concept thleng tul titikah hotu pawl lawng si loin mimal pakhat cio thinlungput thleng tulmi telin sim duhmi sawn asi. Zo vek milai in ziangtin ziangtikah ziangvek hrangah hotu an tuan ding, mipi lak ihsin mimal pakhat cio in ziangvek tiang hotu hnen ihsin ruahsannak (expectation) nei ding an si ih ziangvek tiang tuanvo, tuhlut awknak le mawhphurhnak an nei timi pawl hi thuthlangpi ah hmangin thu ruat khawm hnik uhsi.\nHotu theihdan: Leadership concept\nMirang san lai khuahlan lal, mi uk san ihsin kawlram ralkap uknak hnuaiah kan milesa pawlin “hotu” cu ziang asi timi kan theihdan hi thleng a tul. Khhuahlan lal san lai ahcun hotu cu mi-uk tu, mi parah thuneitu, tih ding, a thu el lo ding, thleng lo ding, a sim mi pohpoh tuah ding, mipi ukbet tu, (dictator) tiah theih asi. Cuvek thotho in ralkap san khalah hotu cu a danglam cuanglo. Curuangah, mi tampi in hotu huatnak lungput (negative attitude/mental deposition) an nei ta. Pahnihnakah, hotu tuan tikah hotu hnatuan cu ziang asi timi theihdan khal santhar thawn a mil aw nawn lo. Santhar san ahcun hotu in mipi parah thuneihnak a neilo, mipi in hotu parah thuneihnak a nei ih mipi duhmi le tumtahmi tuan dingin tikcu bitiam nei in tuanvo, le hnatuan theinak hrangah a tulmi thuneihnak pek mi, mipi siahhlawh sawn asi. A biktakin atuvek can khirhkhan lai fangah Lami pawl hotu thu ah kan buai tuk mi hi a pawi sinsin. Cutin, mi senpi in “hotu” cu tikcu le can bikhiah nei in mi senpi duhmi le tumtah mi tuan dingin tuanvo pek mi asi ruangah cumi tuansuak thei dingin zovek milai khal a tling a thlak le a pe aw thei tutu kha mipi in hawl thiam a thupi. Khuahlan san le ralkap uknak san ahcun hotu hawl (hril) tikah mimal pakhat cio in mimal pehtlaih awknak, sungkhat le hrinhram sinak, rualpi tha sinak, mai lamtang sinak, tvp an zoh in an hril aw theu. Cutin hotu cu alotheihlo in hrial theih lomi kumpi le mipi aiawh in rorel le hnatuan tu ding lawngah hotu cu hril an rak si theu. A tuvek can khirhkhan thuanthu tuahtha dingin cuvek khawruahnak pawl cu tlansan tahratin mipi duhmi le tulmi cu zoin a tuan thei ding timi sawn kha zoh thiam a tul. Santhar mi ti aw pawl lak khalah hotu hril tikah “ziang kan tuah duh ih ziangvek milai, thiamnak, neihnak, pek awknak kan tul” timi hnakin mai upat mi le naivai bik kha hril kan cing ringring lai. A tha lo zetmi pakhat cu “hotu” cu tuanvo pekmi mipi siahhlawh si sawn loin upat awknak le cawimawi awknak tohkham pakhat vekin mi tampi in an hmuh tikah hotu thu ah buainak a suak tam sinsin. Nauhak tohkhawm cuh aw aw bangin tuansuak mi hnakin tohkham ah zo a to ding tiah an buai theu. Ke karkhat hmailam pen ding kan si ahcun cucu tlansan thei a tul.\nCun, a huap kauhlam thu zoh hrih sehla. Hlan ahcun lai khawte Falam ah thil a cang mi pawl cu leithlun hmundang thawn hnai hnawk aw lo ten um a theih. Leitlun khawmual ah Cold War an rak do aw rero laiah Falam ahcun dawrhlun zuri sual aw thu ti lo zianghman thubuai a um lo, leitlun buainak in in cawkbuai lo. Asinan New York ih World Trade Tower siat mi in Falam khawsung mi pawl tiang a pehpar thei nak a um ruangah hotu thu thawn peh aw in ziangtluk tiang kan thuruahnak in a huap timi ruat tel a tul.\nZozo khalin mai unau, mai kawhhran upa, mai hrin, mai rualpitha, mai sungkhat le duhdawtmi cu hotu lubik tuan sehla kan duhsak cio. Cucu milai mizia dan asi ih a sual mi asilo. Asinan santhar mlilai pawlin senpi hmasawnnak taktak kan duh ih kan hawl asile santhar thuanthu hi a kilikip ihsin cuan in kan tuah duhmi in ziangvek tiang a huap ding, kan tuah duh mi in ziangvek cintiang a huap a tul, cumi huap thei dingin ziangvek thiamnak theihnak le thiltitheinak pek awknak pawl kan tul timi zoh tiam ringring a thupi. A tufang kawlram thuanthu kan zoh asile kannih Laimi lakah kawlram pum huap le international huap in kan ram le mipi aiawh in a ding suak thei ding milai kan nei maw? Thuanthu in kan miphun, mipi hnenah in phut mi hin ziangtiang a huap timi kan thei fiang asile cumi dinhmunah dingin kan miphun thuanthu tuahtha dingin mifel, mitha, mitling, kanmah lakah minung kan neih lozia kan thei aw dingih mah le mah lakah rem awk lonak le iksik awknak pawl cu a hlo vivo ding. Kawl le vai pawl kha kan miphun thuanthu ngan dingin tuanvo kan pek rero hnakin kanmah laimi misa lak ihsin tlin lo cingte khalin kan thuanthu kanmah in kan ngan ding cu kan duhsawn cio ding a zum um. Kawlpawl in “Laimi tlawngta pawl tlawng nan kai tikah kawrrang le hnihring nan kaih ding” tiah in sim hnakin kanmah laimi le kan upa le pawlin kan tlawngta pawlin ziangvek thuam an hruh le a mawi bik ding timi thu an rel ding kan duh sawn cio ding ka zum. Kanmah lakah ziangrin le kawhhran, zo tei sungkua, zovek milai in hlawknak le hminthatnak a ngah timi hnakin kan miphun hin leitlun hmuntin ah tohkham nei ve in kan miphun duhmi le tumtah mi le lungawizawng cu leitlun miphun tintian lakah thuanthu ah ngan tlak dingin dinpi le ausuah ve thei ding hi kan zate thinlungah ruat cio si sisehla thu te-nau ah huat awknak le buai rero ding a um lo ding. Cutin mi pakhat, hotu pakhat lawngin kan miphun in a tulmi kiltin a huap thluh thei lo vekin mi tampi kan tulih thiamnak, fimnak, pek awknak aphunphun kan tul asi ti a fiang fawn.\nCuruangah hotu cu tikcu can bikhiah le huapmi bul nei in mipi siatnak tuah (thei) tu do in, mipi duhmi le tulmi tumtah mi tuansuak dingin tuanvo le a tulmi thuneihnak pek mi asi ti hi zapi thinlungah tuhlut awk thei a thupi. Hotu tohkham cu cawimawinak, upatnak tohkham si loin mipi siahhlawh tonak sawn asi.\nZianghrangah: Sunmang (vision/reason)\nVoi tampi cu thu mumal lo, man nei tlak lo thu hrangah, a thupi bik sawn kan hloh can a um theu. Mibur in cangvaihnak neih tikah ziangsi kan tumtahtawp, a thupibik, kan miphun cangvaihnak in a hmuisel timi fiangzet in hotu pawlin tlangtar neih a thupi. Khuahlan thinlungput nei in mipi cu hotu in a duhduh nakah a hruai ding ti siloin mipi zapi duhtlang mi le lunrualtlang mi tlang thilthum cu ziang asi ti mi senpi in fiang kelkel in an theih a tul. A pehtlai tu mimal pakhat cio in an nitin nunah le an tuanvo cio an tuan tik khalah mibur khawm in ziangvek thutawp tumtah mi kan nei timi fiang kelkel in theih thei a thupi. Mimal pakhat cio in “damsan” kan neih vekin miphun pakhat in ‘damsan’ kan nei ve ih mimal pakhat damsan hrangah hna kan tuan rualrualin mai miphun damsan khal tlansan lo a tul. Cutin mimal pakhat cio in thuanthu in an liangparah a retmi miphun sinak tuanvo an neih mi an tuan vialvo cio lawngah miphun pakhat cu a kutke famkim ten a thang thei ve ding. Thlaraulam tongkam kan hmang asile kan zaten kan miphun Pathian hmin sunlawinak hrangah kan mipi in daite le lungawi siamso ten a tulmi hmanrua tha le dinhmun tha nei in Pathian an biak theinak ding hrangah kan zuam cio a tul.\nA tufang kan laimi thuanthu in a fehpi rero mi miphun thuanthu ah kannih Laimi pawlin a burin ziangvek tuanvo kan nei ih ziang kan tuah thei ding timi sawn hi thupi saw ah ret ringring thei a thupi. Milai phurnak (emotional) ruangah cangvai men mi si loin nitin kan tonmi hin hmailam hrangah thiltha thalo a hring suak thei ruangah thiltha lo cu do in thuanthu cu mi senpi lungawi zawng in a feh theinak dingin tanrual a tul.Senpi vangtlang thu thawn peh aw mi thu pohpoh ahcun zozo khalin mai mimal duhdan tanta in, mi senpi hrangah a thupi bik sawn ruat a thupi. Ziangman man neilo atthlak thu el awknak le huat awknak pawl ruangah ram le miphun hrangah tui ni ah thiltha a hlawm in kan tuah thei mi pawl pelhsawlh phah lo ding a thupi.\nAsile, a tufangah ziangvek sunmang kan hmuh thei mi a um? Politics lam thu tampi sim lo sehla. Ramsung ramlengah kan milesa kan thekdarh vivo tikah Chin state lenglamah a suakmi pawlin helebawilaw ti ah ramsung kan khua kan ram hrangah hna kan tuan lo asile kan ram cu ziang a bang ding? Mifim deuhdeuh le neinung deuhdeuh in lairam an suahsan vivo asile tuihnu kum 10, 20 ahcun falam cu ziang a bang ding? Ramdang a thleng mi pawl, mai khua le ram thei nawn loin mahte a cukpalak in an um theh asile ziang kan bang ding? Asile, kan milesa pawl fim ciamco in thangso theh hai sehla lairam ah zo hman um duh nawn loin an talnsan theh asile, pengdang unau pawl, asilole miphun dang in kan ram an luah theh ding maw?\nRamsung ram lengah kawlram uknak thuanthu lam zoh asile kan (Laimi) misa pawlin kawlram pum le Chin mi zapi huapin thuanthu ah kutthlak ve mi kan nei ding maw? Kawl pawl le midang kutcang zoh in maw kan to cuahco ding? Kawlram le Chin miphun thuanthu ngan tikah kan milesa tuan vemi a tel ve ding maw? Kan mipi duhmi le kan miphun thatnak ding hrangah zotalin mipi duhmi a ausuahpi ve tu an um maw? Asile kan ram le miphun thuanthu cu midang in in ngansak dingin kan ring theh men maw si? Kawlram ah democracy uk awknak thleng sehla kan peng kan ram kan miphun in mipi duhzwng in thuanthu a feh theinak dingin ziangtal timtuah mi kan nei ve maw? Kan miphun thuanthu cu kanmah in kan ngan lo asile zo in a ngan ding? Kan pupa pawlin calai an rak neih lo ruangah thuanthu zir ding hman ca nei loin kan um. A umsun hman zir thei lo dingin cozah in in kham theh. Santhar sanah cathiam tampi kan nei nan zo in kan ram le miphun thatnak ding hrangah a tuan ding? Mi zokhalin mai insang cio lawng ruatin ramdang le hmundangah an nung cio asile kan ram kan miphun cu zo kutah a thleng ding? Kawlpawl in maw kanmah laimi unau pawl lala in kawlram sungah siseh international ah siseh kan peng kan ram kan miphun taw in hlipsak rero tikah zo in a khuhsak ding? Hi pawl hi hotu le politician pawl lawng si loin mi pitling zapi, sumdawng, kawhhran hruaitu, pastor, le puithiam pawl khalin ruat hrimhrim ding mi asi.\nCuruangah zovek mibur le pawlkom khalin ziang kan tuah tikah kan tuah mi kan ram le miphun hrangah ziangvek rahtha rahtha lo a rah ding? Kan tuah mi hnakin a thasawn tuah thei mi kan nei maw? Thiltha tiah kan ruah mi hin thiltha sawn kham tu tla asi pang maw? Miphun pitling si thei dingin, tuah lo theih loin kan ram le miphun thuanthu in mimal pakhat cio parah in phut mi ziang a um? Ziang kan tuah tik khalah kan ram le miphun cawimawi tu le senpi vangtlang lunghmui zawng lamzin sial tu dingin ruat cio le tuan cio asile thu fate le mimal hmuhthiam awk lonak pawl le mimal harsatnak pawl cu tanta in ram le miphun thuanthu tuahtha dingah mipi lungrual ten feh tlang theih asi dng.\nThufim in “if there is no vision, the people perished” ati vekin laimi zokhalin kan miphun thuanthu in zianglam hawi in in fehpi ih nitin ten mimal pakhat cio in tuanvo kan neih mi cio kan tuan cio lo asile kan miphun cu a tumsuk vivo dingih miphun dang riantu ah kan telefa pawl cu a rung cangta ding asi ti cu zohman el theih asilo. Mifim le hotu pahnih khat men in miphun thuanthu tuahthat le tidanglam theih asilo. Ram milesa zapi ten tuanrual le kutthlak cio a tul. Cutin mibur cangvaihnak tintian ah kan miphun in a tumtah mi cu zoh ringring in hnatuan asile thu tenau ruangah huat awknak le rem awk lonak pawl khal a hlo vivo ding. Ziangah tile miphun malte kan si tikah ram le miphun hrang hmualnei zetin hantuan thei dingin mi senpi tel le tuantlang a tul ringring theu.\nZoin ziang a tuah le a tha bik ding?\nKhuahlan san thinlungput dik lo le tha lo, hrin le hram thuanthua ruangah thleidan awknak hrimhrim tlansan a tul fawn. Nulepa A-B thiam lo fa le khalin laimi zapi hotu a tuan thei. Atlunah kan sim zo vekin thuanthu in kan miphun parah in phut mi pawl hi ziangtluk a kau ih ziangtluk tuanvo a tum asi ti fiangten a thei tu hrang ahcun hrin fatete thleidan awknak, mimal thleidan le huat awknak le duhsak bik neihnak pawl cu a hlo theh ding. Ziangah tile kan zate hmanin nitin te kan thei tawk suah in kan zum ciamco hmanah kan miphun hi kan kiangkap ummi miphun dang dungah kum rei pi kan tlai zo. Tuah ding le tuan ding a tam tuk. Fimnak nei lo fim zirh tul, theihnak tlasam theihnak le thiamnak zirh tul kan tam tuk, thansohnak hrangah lamzin sial tul a tam tuk. Mi farah kan tam tuk. Ei le in hawl thiam lo kan tam tuk. Nitin mai can hmang ral men kan tam tuk lai. Curuangah cu pawl cu fiang kelkel in a hmu tu hrang ahcun hna a tuan thei tutu cu ziangtin kan bawm aw ding, thazang kan pe aw ding timi lawng ruat ding a um. Zoin ziang a tuah timi hnakin zohrangah ziang thiltha kan tuah thei timi a thupi sawn. Zoin cawimawinak a ngah ih zoin upatnak a hmu timi ah buai ding kan si hrih lo. Kan thuanthu in in phutmi kan san milai pawl liangparah a thum aw mi thuanthu-tuanvo cu ni in a tlakpi zik cuahco. Cu lailah ‘anih cu khai hrin, a nih cu cu tei sung, cumi kawhhran, cumi pawl, cui hnam, cumi khua, cumi pa cumi nu cu a tha lo’ tiah kan rel se aw rero lai ding mawsi? Hihi theih ringring a tha, zovek milai khal siseh ziangvek thiltha a tuah khal asile laimi lakah hrin le hram huat awknak thutha lo mino hnenah ci a tuh rero tu, huat awknak tipung rero tu cun a tuahthat mi hnakih tamsawn a tuah siat rero ti a theih awk a tul. Mimal huat awknak le hmuh thiam awk lonak pawl ruangah senpi vangtlang hrangah hnatuan tlang thei lo tu pawl cu hnam dungtawlh ter tu kan si ti mah le mah theih awk a tha.santhar mino pawl cuvek mizia tha lo, tur nei siatsuah tu (social evil) cu kan do tlang theh a tul. Curuangah zo vek milai, zianghrin le hnam, ziang khua le ziangvek nulepa ihsin a thanglian mi khalin laimi hmasawnnak ding le senpi vangtlang auaw dinpitu le mipi tumtah mi hrangah pe aw thei tu pohpoh cu thazang pek awk le bawmbawi awk a tul. Culawng hman siloin mipi hrimhrim in mipi tulmi le duhmi zoin in tuansak thei ding tiah kan hawl hrimrhim a cu zo. Cun cuvek mipi duhmi le tumtah mi tuahsuak thei tu ding hotu tha an suah thei nak ding hrang khalah neih sumsaw le thinlung sengin kan zuam tlang tento a thupi.\nCutin asile zoin ziang a tuah le a tha bik? Mipi tulmi, duhmi, tumtah mi tuansuak thei dingin pek awknak, fimnak thiamnak le phurnak a nei tu in a tuah asile a tha bik.\nMipi in hotu an tul/mamawh maw? Mipi tuanvo lam zoh hlanah mipi in hotu an tulin an thei aw aw maw ti zoh hnik uhsi. Kan sim sual lo ahcun kan laimi (falammi) pawl hin hotu tulin an thei aw lo. Hotu an tul asi ahcun mipi khalin ziangmawcin tuhlut awk ding an neih ve ruangah mimal pakhat cio tuhlut aw dingin kan mipi pawl hin hotu kan tul asi tiah duhnak ngaingai an nei lo tla asi thei. Cucu a dik asi ahcun mi pakahtkhat in a duh lomi thiltha cu ziangtik hmanah a lei dah lo dingih a man khal a pek dah lo ding vekin a neih khal a nei dah lo ding. Cuvekin, mipi in hotu kan tul asi ti an theih awk ih hotu tha nei dingin an thinlung sangka an ong aw lai hlan lo, laimi pawl khalin hotu tha an nei dah lo ding. Mi pakhatkhat in ui te a nei ih uifim maw uitha asi ding ti theih hlanah uite cu a vuak ciamco ahcun a tlanhloh san ding. Cuvekin, Dr. Vom Son in a rak sim dah mi a dik asi ahcun Falam mi pawl cu “hotu nan neih zik le nanmah lala in a ke na phet cingcing” ahcun ziangtik hmanah hotu tha khal an nei dah lo ding, an tesinfa tiang miphun dang riantu ah an cangta ding, tiah ralrinnak thu ah mah le mah cek awk fel tul zetmi asi.\nVoi tampi cu hotu pawl mawhsiatnak tongkam tampi kan thei theu ding. Asile, mipi in ziangvek tuanvo an nei ve? Milai cu caw rual le tuu rual vekin duhnaknak le duhcancan ah hotu in dunglam ihsin funghreu thawn khawr theih kan si lo. Mipi in a hlawm in ziangvek tuah an duh, ziangvek an mamawh, an tulin an thei aw aw, ziangvek cin tiang an pe aw thei, ziangvek cintiang hna an tuan tlang thei tvp parah hngat aw aw in a burih cangvaihnak khal a feh ve ding. Hotu pakhat cio in an telefa cio hnenah alothihlo in miphun pakhat sinak ah a tul mi pawl thu khal simtheih le zirh ding tuanvo an nei asi thu khal sim tel a tha. Mimal pakhat cio tuanvo lawng siloin mibur pawl tuanvo zoh hnik uhsi.\nSumdawng milian pawl: Leitlun ramdang le miphun dang in “Laimi pawl hotu tha nan nei lo ruangah nan hotu hrangah mi pakhat kan lo pe ding” an ti dah lo ding. “Nan hotu kan lo cawm sak ding” khal an ti dah lo ding. Laimi cu mi farah kan si ruangah hotu pawlin anmah le insang mimal hrang an tuan hlei ah mipi lak ihsin sumdawng milian le neinung pawlin ziangtluk tiang kan ram le miphun thuanthu tuah tha dingin hotu tha kan tul ih ziangtluk tiang kan neih sumsaw thawhkhawm in thazang kan pe thei timi tla a thupi ngaingai. Laimi cu kan farah tuk tikah mahte tungding aw aw mi le a thanglian mi kan zoh men asile miphun dang pawl cun hmailam hla pi ah in tlansan ringring ding ti a fiang. Curuangah hmailamah kan miphun in hotu tha kan neih theinak dingin kan mipi lak ihsin neih sumsaw khal sen ngam a tul. Mipi in hotu pakhatkhat, Pathian in in tlak dingih adung kan tlun ding ti lawng zoh loin mipi neih sumsaw le thinlung ruahnak suahkhawm in mifim mifel thatha an suak theinak dingin zuamkhawm a tul. Cun hotu a um cia mi pawlin mipi tulmi le duhmi tuan thei dingin mipi in sumsaw tulmi an thawh ngam ve khal a tul. Milian pawl lawng hman si loin mipi zate’n ram le miphun hruaitu tha nei in ram mipi duhmi tuan suak thei tu ding le thuanthu cu mipi duhdan zawngin her liam ter thei dingin mipi in neih sumsaw le thinlung ruahnak thawh ngam ve a tul.\nBiaknak lam hruaitu pawl: Kan sim rero theu vekin bianak lam hruaitu le pastor pawl khal an thupi ngaingai. Kan ram a that lo ruangah zalen zetin mipi pawlkom din a theih lo tikah biaknak lam hi mipi pawlkom awknak umsun ah acang. Pastor pawl hi mipi hnenah thutha fah thei tu ah an cang. Cutikah mipi tampi cu pastor pawl thu simmi parah an hngat aw zet, leitlun nitin nuntu khawsak dan khalah. Cutikah pulpit par ihsin thusim tu pawl hin ram le miphun thuanthu tuahtha dingin forhfial awknak le thapeknak thu lam si loin ram le miphun thuanthu cu satan le mithalo pawl tuah ding vekin thu an simih mipi an fehpi asile miphun tumsuknak lam khal asii ih Bible in asimmi khal asi fawn lo. Leitlun hmun tampi ahcun biaknak lam hruaitu pawlin an miphun thuanthu kekar nak thu tiangah hmunkau pi khua an luah theu. Cuvekin langhngan zetin politics thuneihnak cuh dingin tel ding tinak si loin kawhhran hruaitu upa le pastor pawl hin ram le miphun thuanthu tuahtha thei tu ding hotu le hmaihruaitu tha kan miphun in a hrin suak theinak dingah thlacamnak le zirhnak in tuanvo tumpi an nei asi.\nLaimi Bible tlawng pawl ah tla, Bible in a sim vekin miphun pakhatkhat in ziangvek milai canpual an nei ih mai miphun thuanthu le nunphung kenkawh zirh le thansohter nak ding hrangah zumtu pawlin ziangvek tuanvo an nei timi tla an zirh cio a thupi ngaingai. Milai, mimal siseh a bur in siseh, mimal le cozah karlak ah siseh ziangvek milai pehtlaih awknak khalah dingnak le diknak a thupi zia pawl, miphun siatsuahtu sualnak pawl cu mipi in do ngam a thupitzia pawl tla tlawngta zate’n zirh le theihter a thupitzia khal zirhtu pawlin an theihhngilh lo a thupi.\nBiaknak pawlkom thenthek awknak ruangah mimal le mibur (pawl) huat awknak a suak mi hi thlarau le tisa, biaknak le miphun thuanthu tuahsiat tu asi. Biaknak le pawlkom thenthek awk ruangah senpi vangtlang hrangah a tulmi hna tuan tlang thei lo khawpin huat awknak a thlen tu cu Pathian asilo ti zapi theih a tha, kan miphun Pathian ih ralpa hnen ihsin a suakmi asi ti zapi theih a tha. Cutikah kan miphun Pathian ih ralpa a rian rero tu pawl cu mi senpi in do ngam a thupi. Biaknak in a tuah thatmi ziangkhal hi miphun thuanthu ceimawi tu asi. Cuvek thothoin ram uktu rorelnak khal hi biaknak lamah mipi pawlin an zumnak zalen zetin an nunpi theinak ding lamzin onsak tu asi a tul ve.\nTlawngta le zirnak nei pawl:\nLeitlun miphun tintian in tlawngta le mino an neih mi pawl hi ram le miphun hrangah thangphawk tu an si ringring theu. Laimi tlawngta le mino pawl, santhar thuanthu in kan miphun tilian bangin a fen rero mi hi kan mipi duhmi le tulmi vekin kan thuanthu tuahtha dingin ziang kan tuah thei, timi ruat thiam loin an um asile an dinhmun an thei aw lo tinak asi. Cun zirnak lam khalah sumpai ngah tam thei biknak lamzin lawng ruat loin ziangtvek zirnak le thiamnak hi kan ram thuanthu in a tul, kan mipi in ziangvek an tul ti khal ruat tel a tha. Laimi cu fimthiamnak nei kan mal tuk tikah ziangvek zirnak khalin man a nei theh ih ziangvek khal hril sual ti cu a um lo nan kan miphun in a tulmi lak ah buuk aw tawn thiam dingin le kan unau dang pawl lakah rual pawl ban dingin zirnak phunphun ah tlanzuam thei dingin forhfial awk tla thilthupi zet asi. Curualrualin, zirnak nei tu pawl fimkhur ding thupi zet a um. Miphun le ram cawisannak lam si loin cazirnak cu mah le mah porh awknak le hngalnak, upa tihzah lonak, mahte hlawknak fangfang lawngah kan hmang asile hlohpihrit asi ding.\nLeitlun hmuntinah a ummi laimi tlawngta le zirsang pawl hin kan miphun hmasawnnak ding hrangah an tuan lo asile kan miphun cun dunglam a tawlh vivo ding ti a fiang. Cathiam hmai sasa le lian hmaisa sa in kan lairam te cu an tlansan vivo. Asinan leitlun ram kiltin ihsin zirsang pawlin mah le thiamnak suah cio in kan ram le miphun hrang an tuan asi ahcun leitlun killi ah then aw cingin kan miphun cu miphung dang pawlin an zohso mi kan si thei thotho asi. Zrinak le thiamnak a san rualrual in khuanu Pathian in kan pianleto nak ram in pekmi kan lairam te hrangah tuanvo ka nei ve asi tiah thinlungruk te thawn nunle tuan cio thei a thupi.\nMimal pakhat cio tuanvo:\nRam le miphun thansohnak ding hrangah mi zapi in tuanvo kan nei. Milian, mifarah, mi aa, mifim, nunau mipa, thiamnak nei , nei lo ti um loin, zapi tuanvo asi. Mipi timi cu mimal ziangmawzat kawm khawm aw mi, mibur khi asivekin mimal pakhat cio in thil malte cio an tuan mi hin senpi hrangah hmual nei zet rah a rah theu. USA lawng hmanah Laimi thawng siar in kan um thlang ding. Lami pakhat in US $ 5 cio hman thlakhat ah thawh sehla lairam hrangah ziangtluk thiltha kan tuah thei ding? Asile, kan mipi in hotu hruaitu kan tul ngaingai asile kan lakah a tuan thei ding mi tla mi pakhat tal kan cawm thei lo maw? Kan hrangah thiltha tuah dingin le kan mipi duhmi ausuahpi tu ding mi pakhat hman cawm kan ngam lo maw? Fangkhat hman thawh loin hotu hnen ihsin kan ram mipi hrangah thiltha in tuahsak ding lawng maw kan hngak ringring ding? Sumpai lawng si loin mimal pakkhat cio in tuan ding tuanvo tampi a um hrih. Hotu tuan mi pahnih khat lawng tuanvo asi lo.\nRamdang hmundangah a ummi, mimal pakhat cio in kan ram kan miphun hin hotu le hruaitu tha nei dingin kan mai tuanvo le thuanthu in kan liangpar cio ah mawhphurhnak in pekmi kan tuah lo asi ahcun zohman mawhsiat nawn hlah uh si. Kan tesinfa pawlin miphun dang an run rian rero khal asile kan thihhnu thlarau sir aw lo dingin thinlung timtuah cia sawn uhsi. Mi zokhalin kan miphun cawisan kan duh maw, kan miphun hminsal in mai hmaikhua kan sial maw timi mah le mah zohfel awk a cu tuk thlang. Hotu tha le hruaitu tha nei dingin kan mimal pakhat cio thinlung sangka a ong aw aw in kan ti thei tawk kan zuam tento cio asi ahcun kan miphun hmin cu cawisan asi dingih mi senpi lungawi in kan tesinfa tiang laimi sinak suang aw in an nung ding.\nHotu le felnak\nLaimi pawl hi hotu parah felnak kan phutsang tuk ruangah tla voi tampi cu duhkim hotu kan neih thei lo nak asi in a lang. Kan duhluar tuk pang asile kanmai tlintawk hotu tla kan hnawng pang tla asi thei. Thuthimnakah, kan duhluar tuk asile laimi lakah Bible sung ih milar bik pawl, Moeses (tualthat), David (Uire le tualthat), Solomon (Nupi nei tamtuk), Abraham (thuphan per), Piter (tahben pa) pawl kha kan hotu an tling lo ding. Sualnak le famkim lonak ahhin cihnih in then sehla, a kumkhua mizia le tuahsual pang (thluksiatnak) ti in. Mi pakhatkhat in mipi pom thei lomi a kumkhua milai (damsung) mizia a nei asi ahcun cucu hotu ah pom asile mipi hnenah a nun in thiltha lo a zirh sinsin ding ruangah thatnak hnakin siatnak a suahpi sawn ding ruangah a tihnung zet. Asinan mi zo khalin tlamtlin lonak le tluksiatnak an ton thei vekin Pathian in a ngaidam zomi thluksiatnak le tuahsual pang mi pawl cu ngaidam le pomsak thei a thupi. Leitlun political leader pawl kan zoh asile American president hminthang bik pawl, Bill Clinton (nupi nei cingin fala nei mualpho) le President Bush (hlanah zuu tama le si rit hmang) tivek tla hi laimi pawl in hruaitu hotu ah kan pawm thei pei maw?\nAsinan, a lotheihlo miphun hruaitu pakhah in a neih hrimhrim ding mi thinlungput cu hihi asi. “Pa’i thinlung” neitu asi a tul. Pa cun duhdawtnak le diknak thawn a fale parah rualrante’n pehtlaihnak a nei. A fale lakah a duhdeuh mi, amah a duhdeuh tu, a hua tu an um hmanah ziangtik lai khalah pa cun a fale zate hnenah dikzetin thu a then ih duhdawtnak in an thatnak ding hrang ruatin ziangkim a tuahsak hai. Kan miphun in zianghnam ziang hrin, mi farah, nunua mipa, ti um loin thleidan nei lo, dingnak le duhdawtnak in kan mipi duhdawtnakin rian thei tu “hnam pa” kan tul. Zapi ten hnampa si theh a theih lo vekin zapi ten sinak bang aw theh neih a tul lo. Zozo khalin mai ti thei tawk le mai tilsepzawng cio ah kan ram le miphun hrang thatnak tuah thei dingin tuanvo kan nei cio asi ti thei in taimak suah cio lawngah kan ram le miphun in rualban thei dingin tlan zuam awknak ah kan tlan thei ve ding asi.\nCutin Lami milai, mibur tin in mai nitin hmakhua cio ah a ummi hmalaknak cio ah dunglam thuanthu tha lo le thinlungput tha lo pawl cu dunglamah tanta tahratin hmailam tlanzuam awknak ah thiltha tuah dingin kan zuam cio asi chun thuanthu in kan liangpar ah kan thummi tuanvo cio tuan in miphun thuanthu cu mipi duhzawng le lunghmuizawng in ngan asi dingih kan tesinfa tiangin Lami miphun si cu nuam ti in an porh aw zet ding, kan miphun Pathian hmin sunlawinak ah.


Leiba Rulhnak Ding Hrangah A Taw Zuar - Chinland Today Media\nLeiba Rulhnak Ding Hrangah A Taw Zuar\nJanuary 14, 2017 1:25 am·0 comments\nMirror : Lilan ngahtu cun a Taw ah a duhduhmi zuk, tattoo suaitheinak canvo a pe ding tiah kum (20) mi, fala nu cun a sim.\nNew Zealand ih um, Bailey price cu a Taw ih 9cm sehvel, tattoo suainak ding hmun a zuar rero. Hitivek ih a tuahnak san hi a leiba sung ihsin a suah/luat theinak ding hrangah a si tiin Bailey cun a sim.\n“Kei cu mi panghel tak ka si, cu ruangah ka thuhla theitu pawl cun hi ka tuahmi thu ruangah an mang a bang lo ding” ti’n a ti. “Tattoo suai cu suai hnuhnu cun malh a theih lo ih hrangah sansung theh-larnak a si tiih sim theih a si. Kei cu Taw mi hmuhtu tiih hmin nei ka sisi” ti’n hni phah in a sim.\nLilan ih ngahmi sumpai sung ihsin 10% cu a duhduhmi harsa bomnak ah a pe ding ti’n tiamkamnak khal a nei.\nBailey ih a Taw lilan thu cu New Zealand ah lunglut zet ih ra zohtu tampi an um ih New Zealand dollar 2550 (US$ 1800 aiih tam) petu an um ti a si.\nMore from my siteA Fapa Kum 2 Mi In A Nu A Hlam Ruangro! A Nu Kirzai A Rello; Nu Cung Hnem Khawi Na Um!!!…CNF In 2016 – 2020 Hrang Hruaitu Thar Hrilnak NeiMandalay Khawpi Ih Motor Lar‘Israel’ Ram UN In Cawhkuan Pe!!Jessie J Kristian A SiLem Cannak Ih Hngahmi Sumpai Thawn Lilawn Saknak Hlutu Thinzar Nwe Win


NDF party hrilawknak ah tel ding an siang - Chinland Today Media\nJuly 10, 2010 2:54 pm·0 comments\nNLD Party sungtel pawl Kha-Mauh lukhum thawn\nYANGON, Myanmar (AP) – Kawlram thuthang cun hriawknak ih commission pawl in NLD party ihsin party dang suak National Democratic Front pawl cu tuikum hrilawknak a ni fianghrih lo ih tuahtum miih tel an sian zo thu a phuang.\nNDF party hin an hminsinnak symbol ih kham-mauh an hman mi ruangah NLD Party hruaitu pawl in Burma’s Union Election Commission (EC) hnenah elnak ca an kuat. NLD party hruaitu upa Nyan Win in hi an hminsinnak hmanmi cu NLD party pawl ih ta a siih 1990 kumhrilawknak ih nehnak kan ngahnak ihkan hmanmi a si, mipi thinlung a ti vavai, kan party pawl ih siannak um lo in an hmang a si tiin a sim.\nTui kum hrilawknak ah hin Party 37 pawlin hrilawknak ih tel thei dingin siannak an ngahzo ih, party 43 in hmin cazin an pe. Hi Party 37 pawl ah 1990 kum ih hrilawknak ih rak teltu Party 5 pawlkhal an tel cih ve.\nBurma Ram Hrilawk Nak Zofiang pitu Ding EU In Minung Kuat Bet


Ralhrang Pawlin PDF Sakhan An Siim Ih PDF 8 An That, An Urkang – Meifar\nMay 9, 2022 ah ralhrang pawlin Sagaing peng, Pegu khua kiangih um Black Eagle sakhan an va siim ih an kap ciamco. Zingkam nazi 6:00 hrawngah PDF sakhan cu an nuai ih PDF (8) an that ih an urkang, sakhan khal an urkang.\nTualsung mi pakhat in, “Ralhrang pawl cu hitawk kiangkap ah ni 4/5 hrawng an um zo, sakhan aum ti an theih ih zinglam nazi 6:00 hrawngah an siim” a ti.\nRalhrang pawlin ‘hmunram thianfainak ah mi 8 an kap that ih tuahcop meithal 4, tuahcop bomb 15, phone 15 le thilri dangdang an lak thu an tarlang. Black Eagle in May 3 le May 2 ah ralhrang pawl an rak kap zo.\nRalhrang pawlin an kaihmi PDF (8) cu dunglam ah an kut an tawnbet thluh, an nunglai in an urkang maw an thih hnuah an urkang ti cu theih a si. An ruak cu vutcam ah a cang ih an lu ah meithal kahnak hliamhma aum.


Chin’s Got Talent Teltum Mi 100 Lenglo Kim; First Audition Ding Ni A Fiang - Chinland Today Media\nFebruary 2, 2017 11:07 pm·0 comments\nChin ramkulh ih a veikhatnak hrang tuah ding mi Chin’s Got Talent ah Chin mino teltumtu mi 100 leng kai an um zo. Chin mino pawl ih thiam cungcuang mi pholangnak ding a simi Chin’s Got Talent in Chin ramkulh mino pawl tha phur ter ngaingai.\nTutiang ih thuhla kan dondan ahcun Laitlang ihsin teltum mi 70 lenglo an kim ih Lairawn ihsin mi 30 leng an si. Yangon ihsin 2, Singapore ihsin 2 pawl an siih telnak ding form lak zonan pe lut hirh lo khal an um hrih lai.\n‘Tuitum ih a zuam tumtu mi tamsawn hi hlasak a si ding, dang lam zetzet khal a um’ tiin Jamie Eng, Chin’s Got Talent zuamnak ih tuanvo nei hotu pakhat cun Chinland Today Media hnenah a sim.\nA hmaisabiknak hrang zuamawknak hi Laitlang um pawl hrang cu February 4 – 5, 2017 ah Falam Senpi Inn (Falam Town Hall) ah a si ding. Lairawn um pawl hrang cu February 11, 2017 ah Tahan IPCM, Wesley Hospital hmaiah a si dingih, Yangon le Singapore um pawl hrang cu February 5, 2017 ah a si ve ding ih a hmun pawl cu tuanvo neitu pawl in a teltu pawl hnenah an sim than sal ding.\n‘Hminpek theinak ding hrang caan pek mi hi February 10, 2017 tiang a si. Asinan tlawngta nauhak tamsawn an siih an camibuai hrang timlam an tul ruangah Feb zarhkhatnak ah First Audition hi kan tuahnaksan a si. Hmin pe an um sal bet a sile February 11, 2017 ah tuahsal bet a si ding’ titla in Jamie Eng cun a sim.\nFirst Audition ih zohdiktu (Judge) pawl hi CGT talent tawlreltu pawl in an mah le umnak hmun cio ah palai pawl le tawlreltu an thlah ding. First Audition pahtlangtu pawl hrang Quarter final hi February 17, 2017 ah le Semi final cu February 18, 2017 ni ah an si dingih, Final cu February 21, 2017 siimlam sml 2:00 ah Falam Puaipi tuahnak hmun Kum 100 bualrawn ah tuah a si ding.#\nMore from my siteChin’s Got Talent Hminpek Theinak Ni 10 Lawng Duh ZoMyanmar Rampi Hminnei Pawl In Falam Puaipi An Awi DingGlobal Chin Organisation Ih Vice President Australia Falam Mi TlawngA Fapa Kum 2 Mi In A Nu A Hlam Ruangro! A Nu Kirzai A Rello; Nu Cung Hnem Khawi Na Um!!!…Salai Pho Kyaw Santhar Chin Awnmawi Arsi Falam Puaipi Hmang Dingin USA In Lairam A PanGCO Hotu Le Australia Ih Falam Hruaitu Tonawknak Nei\nShare this:Click to share on Twitter (Opens in new window)Click to share on Facebook (Opens in new window)Click to share on Google+ (Opens in new window)Like this:Like Loading...Comments comments\tTags: Chin's Got Talent, Falam Puaipi


Yangon Ah Mithi An Tam Deuhdeuh, Nikhat Ah Mithi 1000 Hrawng An Um – Meifar\nJuly 19, 2021 admin Myanmar 0\nJuly 19, 2021: Myanmar ramsung ah Covid-19 thlisia a veithumnak a hrang ciacmco ih Yangon ramsung in an tuar nasa zet. Tui dinhmun ahcun nikhat ah mithi 1000 hrawng an um ringring thlang ruangah mithi ruak thiartu pawl khal an daihaw nawn lo.\nMithi ruak urtu pawl khal sun le zan rori ih an urkang a ṭul ruangah an buai zet. Ṭhenkhat in mithi ruak pawl cu anmai motor, vengsung motor tivek hmangin an thiarsuak thlang. Mibawmtu pawlkom khal an hngak thei nawn lo.\nMibawmtu pawlkom pakhat in “Mithi ruak pawl cu mithi urkannak ah kan va ret, asinan mithi an tam tuk ruangah kan suaksal thei nawn lo. Dunglam ah mithi ruak phurtu motor tam zet an rak tlaraw man, an caan a thleng hlan ahcun an tlan thei lo ruangah kan rak hngak ve ringring a ṭul.\nRuak pakhat kan thiar tikah nazi 3 hrawng cu kan va um ta a ṭul ringring. Curuangah veikhat phur ah ruak 2/3 kan phur ṭheu, mithi ruak la dingih in rak phone-tu pawl khal kan el” a ti.\nVengkhat sungah mithi 3 tla an um ruangah vengsung motor hmangin an thiarsuak ṭheu. “Mithi an tam deuhdeuh ih duh vekin kan bawm thei nawn lo a si bik. Yangon ah mithi urnak hmun 3 aum ih nikhat ah mithi 1000 hrawng cu an um ding. Mithi an tam deuhdeuh ti cu mithmuh theih a si zo” tin South Dagon Funeral Home ṭuanvo neitu in a rel.\nMin Aung Hlaing In “Arti Thuhla Ah Nan Thinphang Hlah Uh, Kum 6/7 Liamcia Ihsin Ar Tampi Kan Vulh Zo” A Ti


FALAM PENG SUNG IH THINGFIR PAWL KAI NGAH – Ethuthang\nFALAM PENG SUNG IH THINGFIR PAWL KAI NGAH\nFebruary 7, 2018 February 7, 2018 Iris Hnem Chin, Falam\nFalam peng nisuahnak lambik ih a ummi Thiamthi khua kiangah thing fir mipum 12 an kaai ngah. Falam vuanthok bawi U Soe Lwin, MP Pu Ral Hnin, nah-ṭah-lah U Ye Min, Webulah ih thingram zung ṭuanvo nei 2 le palik 2 pawl thawn Feb 5 zaanlam ih bial an fangnak ah Buk tiva thlun kap ah an kaai ngahmi a si.\nTukum sungah Falam peng sungih thingfir pawl an kaai ngah hmaisabikmi a siih hih hmun kiangkap ah Kalay peng sung lam ihsin thingfir an um ringring ti`n vuanthok bawi U Soe Lwin in CH hnenah a sim.\nU Soe Lwin cun, “kan dung kum ah voi thum kan kaai zo. Atu kan kaai ngahmi cu mawṭaw 2, caw leeng 2, caw 4 le mipum 12 pawl an si. Thing tluan ziat a si timi cu thingram zung ṭuanvo nei pawl in an check rero lai. Tluan 500 luan cu a um ding ka zum. Feb 5 zaanlam nazi 6:30 hrawngah kan kaai ngahmi siih Kalay peng, Ṭaung si khua le Myauk si khua lam ih um pawl an si. Hlawhfa ṭuan an si maw, a neitu an si maw tipawl cu zingzoi rero lai an si.Ṭhiamthi kiangih Angṭeng khua thingram zung ṭuanvo nei pawl in pakhat hnu pakhat an zingzoi rero lai ah kannih Falam ah kan ra so” tiah a simmi a si.\nThingfir pawl cu vuanthok zung lam in thingram zung ṭuanvo nei pawl hnenah an ap zo ih thingram daan vekin thuṭhenzung lam ah an kuat sin ding tiah theih a si. Falam peng sungih thing mankhung pawl hloral men lo dingah atu vekin bialfangnak neih bet a si hrih ding ti`n CH in a tarlang.\n← CHIN NATIONAL DAY AH HLASAK ZUAMNAK FALAM IDOL TUAH DING\nTAMU, NANPHALUNG BAZAAR AH KANGMEI SUAK →\nLaiva tidai ziangti`n kan laak le a ṭhabik ding?\nMay 10, 2018 Admin Comments Off on Laiva tidai ziangti`n kan laak le a ṭhabik ding?\nANGTENG KHUAAH SIIKALAMA TTHA\nJanuary 17, 2018 Iris Hnem Comments Off on ANGTENG KHUAAH SIIKALAMA TTHA\nHarhdamnak le Voksa (Pork)\nApril 7, 2018 Iris Hnem Comments Off on Harhdamnak le Voksa (Pork)


Joe Biden In Boruak A Cibai Tum – Meifar\nKum 79 mi US president Joe Biden cu a cangsual thei zet. A office umnak khal a feh lan zo ih a dungthluntu in a sim thei hnuah a kirsal, vanzam step khalah a bah rero zo. Thupi zet a sim laiah a ṭongsual ṭheu, a caan len thupi zet an rel rero laiah arak itthat san.\nRampi pakhat hruaitu a si vekin mipi in a tlangleng dan cu an rak bih ringring. Tuiṭum ah North Carolina Agricultural and Technical State University ah ava feh ih minute 40 sung thusimnak anei, a thusimmi cu forhfialnak le sumdawngnak thuhla a si.\nThu a sim thluh hnuah a her ih minung umlo, boruak cu a cibai tum. Asinan, minung zohman an rak um lo ruangah a her cuco ih stage par ihsin a ṭum. Online mipi in, ‘A tar tuk zo, president ṭuan ding a si nawn lo’ tin a phunphun in an comment.\nInternational Business Times ah ‘Minung a cibai tum a si lo, khatlam ih um pawl a cibai a si. Khatlam ih um pawl cu mic stand ruangah an lang thei lo” tin simfiangnak an neihsak.\nPalik Pakhat Cu Zu A In Tamtuk Ruangah A Thi


Leitlun Mi Cungcuang Hrilnak Ah Myanmar Nunau 3 An Tel – Meifar\nSeptember 17, 2021 admin Leitlun 0\nTIME Magazine in leitlun huap mi cuangcuang, mipi thinlung nehtu pawl hrilnak anei ṭheu, tuiṭum ahcun Myanmar nunau 3 an tel. Pahnih cu Myanmar ramsung ih um tlangpar mi an si, pakhat cu America ramsung ih um leilung lenglam cangvaihnak ih tel Dr. Mimi Aung pawl an si.\nAn hrilmi Daw Ei Thitsar Maung cu Shani miphun a si ih ralkap cozah duh lo langternak ah nunau a hmaisabik poksuaktu a si. Ralkap pawlin kaih an tum ih hmunhimnak ah aum zo.\nDaw Ei Thitsar Maung cu NUG cozah ah nunau tleirawl le nauhak pawl ih Deputy Minister a ṭuan. An hrilmi pakhat cu Kachin miphun Esther Ze Naw Bamvo a si ih ralkap cozah donak ah ralṭha zetin hmai hruaitu pakhat a si. America ramsung ih um Myanmar mi Dr. Mimi Aung cu NASA cangvaihnak ah a tel.\nApril 19, 2021 ah mawngtu neilo Ingenuity vanzam te cu Mars leilung parah tluangten an ṭumter. Mars leilungpi zingzoinak ah engineers le scientists mithiam tam zet an tel nan Engineer Dr. Mimi Aung cu ziangkim tawlreltu a si tin TIME Magazine sungah an tarlang.\nMizoram Ihsin Myanmar Bawmnak Ding Hrang Concert An Tuahnak Ah Ting 576 Lenglo An Ngah Zo


Monywa Ah Tlawng Sayama Gyi An Kap That – Meifar\nMonywa Ah Tlawng Sayama Gyi An Kap That\nJune 6, 2022 admin Myanmar 0\nMonywa, Sithar khua ah tlawng Sayama Gyi Daw Soe Myat Min cu tlawnginn lam a feh laiah an kap that. Kum 44 mi Soe Myat Min cu secondary school tlawng ah Sayam Gyi ṭuanlai a si, June 5 zinglam ah tlawnginn a feh laiah lamzin ah an kap that.\nHmin tarlang remlo tualsung mi pakhat in, “Myothit vengsung lamzin ah an kap that. Non-CDM sayama a si, ralhrang in tlawng an on hnuah khuasung mipi pawl cu tlawngkai dingin a fial. A hlan ihsin tlawng saya/sayama pawl cu CDM tuah dingin ralrinnak an rak pe zo” a ti.\nRalhrang pawlin Sayama Gyi Daw Soe Myat Min kap thattu cu PDF pawl an si tin an thuthang sungah an tarlang. Media pawlin Monywa ramsung ih PDF ṭuanvo neitu pakhat an sut ih ‘Thilthleng a cipciar in a theihfiang hrih lo ruangah a sim thei hrih lo thu arak sim. Ralhrang pawlin June 2, 2022 ihsin rampum huap nauhak pawl tlawngkai dingin an phuang.\nThudang: Shakira Tei Nupa Cu Kum 11 Hnuah An Ṭhenaw\nLeitlun ih hlasakthiam hminthang Shakira (kum 45) le a pasal bawlung sit thiam Gerard Piqué (kum 35) cu kum 11 sung an umtlang hnuah an ṭhenaw fel. An pahnih lungkimnak in, “Kan ṭhenaw tin kan nenhnget ruangah poi kan ti zet. Kan ruat thupi bik mi kan fale pawl ruangah kan thubuai hi in zahsak hram uh. In theithiamnak parah kan lungawi” tin an tarlang.\nAn ṭhenawknak thubuai hi an tarlang lo.Thuthang ṭhenkhat ahcun a pasal Gerard hi a uire, a bawlung sitpi pakhat ih nu thawn an ittlang tin an ngan. Shakira le a pasal Barcelona arsi Gerard Pique cu 2010 World Cup ihsin an hmeltheih aw. Cutawk ah Shakira in “Waka Waka” timi hla a sak, tu’ah fa pahnih an nei zo. Shakira tei nupa hi kutsihnak an nei hrih lo.\nMedia pawlin thu an sutnak ah a pasal in, “Kan boruak a ṭha ih neihawk sawmawk khal a ṭul hran lo. Tu’ih kan umdan hi a ṭha ka ti. Fa kum 9 mi le kum 7 mi kan nei zo, kan kopawknak cu a ṭha zet. Neihawk kherkher a ṭullo” a ti. Shakira hi a pasal aiin kum 10 in a upa sawn.\nMedia pawlin thu an sutnak ah a pasal in, “Espanyol team fehtlang ih bawlung sit cu nuam ka ti tuk. Leitlun ah tahthim ding aum lo, Real Madrid ih ka lek lai aiin nuam ka ti sawn. Espanyol team ih bawlung sit cu nupa-sinak hman aiin nuam ka ti sawn” arak ti zo. Shakira in a pasal cu an inn ihsin a dawisuak ih tu’ah a fale pahnih thawn an um. A pasal thawn an ṭhenawk fel zo ruangah Barcelona ram ah aum nawn lo ding, Barcelona ram ah sungkhat le rualpi a neih lo ruangah a fale pahnih hruai in an ram Colombia ah a tlung tum.\nA Innsang Zaten Thattu Cu A Ngaidam, An Piangtharnak Dingah Thla A Cam Ṭheu\nMyanamar Idol Ih Hlasakthiam Zin Gyi An Kap That


Pasaltha Hna Nih Ralkap Pakhat An Tlaih - News and Media\nPasaltha Hna Nih Ralkap Pakhat An Tlaih\nMagway ramthen, Yezakyo peng ah lamzin ih sumpai mi diltu palik pakhat cu an kai ih ralthuam mi a lon ruangah an thianfai lawlaw, tiah theih a si. Hi ramri klitu palik ih an va thlingthlai ih an kai. Cumi hnuah an hruai ih lamzin kelzawng ah a kaitu pawl ih meithal lon tum ih a zon. Curuangah kan thianfai lawlaw, tiah Black Wolf PDF-Mdy cun an sim.\nJune 17, sun nazi 12:40 hrawngah Yezakyo, No. (8) Thu Kha Waddy veng ih ramri kiltu palik Naing Min Htut Kawng timi cu Yazakyo khawpi sung helkualtu motor pawl sumpai a dil ti thu a than ruangah an kaih thu Bagan Nyaung Oo PDF cun thu an suah. Lehhnuah hivekih mipi sumpai hleiluat zetih diltu um nawn hlah seh, tiah hremhmun ah kan kuat lawlaw,” tiah Bagan Nyaung Oo PDF cun an sim. Tangrual pawlkom a simi Nyaung Oo PDF, Black Wolf PDF-MDY, MGN Tiger pawl in kan cangvaihnak a si, tiah an rel. Crd – MF\nRam Ngei Lo Le Phun Tlau Ah Miphun Hmete Tuahtu Upadi Cu NUG Nih Thah Mai Awk\nKhuachung Mi Pakhat Hriam A Tuar


Movie on Imran Khan: Will ‘Kaptaan’ hit a sixer? - Pakistani Cinema\nHome Daily News Movie on Imran Khan: Will ‘Kaptaan’ hit a sixer?\n21:34 Daily News\nLAHORE : A group of young independent filmmakers has undertaken the initiative of producing an independent feature film called Kaptaan, based on Imran Khan’s high-profile lifefollowing the end of his cricket career.


JESU-KHRIH THAWHSALNAK IH TUMTAH – Times Of Chinland\nKhrih thawhsalnak cun Khrih Pathian a sinak le ziangkim tithei a sinak a phuanglang,Rom 1:4.Khrih thih nakih si a thawhsalnak cun minung sual nak hmuahhmuah a kholhfai thei tile setan hnatuan nak a tisiat theh thei ti a fiang ter,Heb 9:26,1John 3:8.cui a thawhsal nak ringtu hmuahhmuah hrangah nunthar le thosal huham kan co a si..Thosal Khrih in hi tin a ti,Lei le Van ih thu neihnak hmuahhmuah cu ka hnenah pek a si zo,Matt 28:18.Khrih zumtu hmuahhmuah in thlarau lam thawhsalnak an tep thluh,Rom 6:4.Siat thei lo taksa tharin kumkhua a nungding mi Amahkhannak in pe,1Kor15:20-23.kan thiamco nak a fiangter fawn,Rom4:25.Pathian in Khrih cu a kai tho,ziangah ti le hna cu tuantheh a si zo,kan sual man leiba cu pek a si zo\nPathian a lungkim tuk zo.Khrih thawhsal nak zum duh lo pawl hrangah thuthennak rapthlak cu hmai lam ah a um ti a fiangter,Act17:31,Heb 10:26-27. Jesu-khrih cu thihnak in a thosal zo ti mi hi thuanthu menmen si lo in a taktak in a thosal a si ti cu Bible in a fiang ter sinsin.Pathian nung um zum lo tu Fren mi Renan in hi tin a sim dah Nan ni Khristian pawl cu thlan kawlawng rimhmuinak parih nung nan si.Apostal pawl thupuan mi an thumawknak bik cu Khrih ih Gospel sunglawi zet phuanding le simding cun Khrih thawhsalnak a takzia le a dikzia le a thupit zia pawl hi kan theih fiang hmaisat a tul ti hi a si.Biaknak le sakhua dang hmuahhmuahhnakih Khristian pawl kan dang lam hleicet nak cu a dintupa Khrih thih nak ihsin a taksa rori a thawhsal nak hi a si.Khrih thawhsal nak lo cun Pentikos a um thei lo ding,John 14:17,Act1:4-8.Thuthlungthar Bible khal a um thei lo ding,Act1:1,1John1:1,Rom6:4..vei thawngkhat(1000) hngakih tam Thu thlungthar ah Khrih thawhsal nak thu hi ngan a si ih Thu thangtha ngantu pali in an ngan thluh fawn.,,,,,Thlan kawlawngin a um,A taksa rori ih a thawhsal zia a nemhnget..mi hrekkhat pawlin Khrih kha taksa rori in a thosal lo,Thlarau lawngin a thosal a si ti ih zirh tu an um,cu mi cu thilcang thei a si lo,Bible ih sim mi a kalh a do.\nVan cungmi in hi tawkah a um non lo tin a ti,,Matt28:6.Nunau pawl in thlan kawlawng an hmu,Luk24:3,Mary magdalen le Peter le John khal in an hmuRom ralkap thlan kil tu khal in an hmu…Khristian Kawhhran pawl cu nehtu si in thangthatnak hla thon le Rundamnak Thuithangtha cu phuangin kum 2017 leng lo a um zo,A hram pi bik cu Khrih hi Thih nakih si a thawhsal nak a si..Khrih thawhsalnak thuthangtha kumkhaw nun nak hi kan thlen nak cin ah aupi in phuang sinsin uh si law.


Pathian lungthlitum sungih InnsangNu | Radio Veritas Asia\nPathian lungthlitum sungih InnsangNu\nPathian in milai a rak sersiam tikih lungthlitum a neihmi cu amaih nunnak tawm ve dingah a si timi hi zumtu Khrihfa pawl ih kan pom cio mi a si. Cutin Adam le Eve kan timi mipa le nunau cu amaih hmuihmel kengin a rak sersiam ih amaih nun tawm ve dingah Eden hmuan sungah a ret. Cutawk hmun ah Adam le Eve cu Pathian thawn rualremnak nei in, ningzah phuhrungawknak um lo’n nuam zet in an rak tlangleng; Pathian ih nun an rak hlawm ve. Sihmansehla, Pathian in a sia le a tha thleidan thiamnak thinlung thawn mahte’n cangvaih theinak huham a pekmi cu amaih duh zawngin hmang lo’n Satanpa ih bumnak sawn an rak thlun ih Pathian ih thupekmi an rak pahbal ruangah milai hrangah Patthian ih rem a ruah ciami a lungthlitum khal a rak hrulhhram. Cuti’n Pathian ih nun tawm thei nawn lo in, Eden hmuan ihsin dawihlo an rak si. Kan Pathian ih thin sau zia cu, Satanpa ih iksiknak ruangah le milai ih sualnak ruangah a lungthlitum pakhatnak rak hrulhhram hman sehla, cuhnak ih tha sawn mi lungthlitum a rak nei thotho. Cumi cu, Fapa Jesuh Khrih thawngin milai hmuahhmuah a hnenih hruaikirsal le amaih nun tawm thei sal ding hi a si.\nHimi neta a lungthlitum hi hmaisa a lungthlitum hnakin a tha sawn kan timi hin sullam a nei nasa. Ziangruangah tile, hmaisa a lungthlitum vekin milai in sualnak ah rak tlu loin a thupekmi rak thlun niapno hai bangta sehla, Sersiamtu Pathian ih nun an tawmmi khal, sersiammi dinhmun ih tawm men an si ding. Hmansehla, a tu ahcun, Satanpa in milai pawl kha sualnak ah a rak luhpi nak thawngin Pathian ih lungthlitum ka hrulhhram ter ngah ti’n a lungawi laitak fangah, Pathian in a Fapa neihsun thawngin sersiammi dinhmun hnakih sang sawn mi a fate sinak in co ter ih, a fate dinhmun in amaih nunnak khal in tawm ter sal a si. Hallelujah! Ziangtluk in a sunglawi!!!\nCuti a sile, fate dinhmun luah thei dingah ziangti vekin thu a um timi kan vun zoh ta hrih pei. Natural law/Divine Law kan timi thil umtudaan kan zoh tikah, fate kan timi a um cun, nu le pa khal a um cih. Milai siseh, ramsa siseh hiti hlir in an si mai. Cule milai dinhmun ahcun, thitumnak thawngin innsang dinmi sungin fate pungzai ter ding hi Pathian ih duhmi Divine Law a si. Himi Nu-Pa ih dinmi innsang leng lamih hrinmi fate cu lakfa ti’n kan ko. Pathian in a fate dinhmun ih in cohlan tikah, lakfa dinhmun men ih in cohlanmi a si lo. Innsang sung ihsin a fate dinhmun ah tazavuan in, in cohlan mi a si sawn. Curuangah Pathian fate cang ngaingai ding cun, Pathian innsang sungtel kan si hmaisa a tul.\nCuti a si ahcun, Pathian innsang hi ziang a si pei timi teh kan vun zohhliah lala a tul ko lo maw? Himi thu ah kan Bible in fiang keukeu in in sim ko. 1Tim 3:14-16 sung kan zoh a sile, Pathian innsang cu Kohhran a si a ti. Curuangah Pathian fate si ding ahcun, Kohhran sungtel kan si a tul tinak a si mai. Asile, Pathian Innsang cu Kohhran a si kan ti si khawh, cuih innsang sungih innsangpa le innsangnu teh zoh an si pei? Pathian fate kan tiawk ruangah kan innsangpa cu Pa Pathian a si ti cu a fiang zo. Innsangnu teh zo a si pei timi hi si kan buaipi deuh mi cu. Himi fiang dingah Pa Pathian hi ziangti’n kan innsangpa a si thei timi kan vun zoh ta a tul ding. Pa Pathian kha kan Pa tiih kan kawh theinak cu, a Fapa Jesuh Khrih ih in tawm ruangah a si. Curuangah a Dungthluntu pawl hnenih thlacam a zirh tikah, “Vancungih ummi kan Pa” ti’n nan ti ding a rak ti (Mt. 6:5-15). A thawhsal hnu ih Mary Magdalene hnenih a langnak khalah, “An Pa a si vemi ka Pa, an Pathian a si vemi ka Pathian hnenah ka feh ding” a rak ti thotho. (Jn 20:17). Curuangah Pa Pathian kha kan Pa kan ti theinak cu Jesuh Khrih ih in tawm ruangah a si ti cu el theih lomi thil a si.\nCuti a sile, Jesuh Khrih in a Pa hi kan Pa si ve dingah in tawm si khawh, a Nu teh in tawm ve maw timi hi ruah ding a um. Logically, thil umdaan vekih kan vun ruah a sile, Jesuh Khrih thawn kan pehtlaih awknak ruangah a Pa kha kan Pa tiih kan kawh a si ahcun, a Nu khal kan Nu a si ve a tul ko. Curuangah, thinglamtah parih thlai a si lai ah, a hnuai a vun zoh tikah, a Nu le a duhdawtmi dungthluntu kha a vun hmu ih, a Nu hnenah “Nunaunu, na fa kha zoh aw” a ti ih a dungthluntu hnenah “Na Nu kha zoh aw” a ti. Cuih si thokin, cuih a dungthluntu cun Mary kha a inn ah a hruai ti a si (Jn 19:26-27). Zumtu hmaisabik pawl ih san lai ihsin, hi tawk zawnih a duhdawtmi a dungthluntu cu zumtu pawl kan zate aiawhtu a si ti’n an rak pom. Curuangah Jesuh Khrih in a dungthluntu kha a Nu a tawm ve ruangah kannih zumtu zate khal in tawmve ti’n an run cohlang ih tuini tiangin catholic pawl le zumtu Khrihfa dang hrekkhat pawl cun Mary kha kan Nu ti’n kan run cohlang lanta.\nA ngaingai ih kan ti a si ahcun, Pa Pathian in a Fapa Jesuh Khrih thawngin in pekmi rundamnak hi mi hmuahhmuah hrang a si vekin, Fapa Jesuh Khrih hringtu Mary khal mi hmuahhmuah ih Nu si dingah kan zate hrangih in pekmi a si. Milai hmuahhmuah ih kan Nu a simi Eve in Pathian thu a rak ngai lo ruangah Pathian ih lungthlitum hmaisa cu rak hrulhhram hman sehla, a lungthlitum neta famkim tertu dingah a thu a ngaitu Mary kha mi hmuahhmuah ih Nu si dingah in pek a si. A sunglawi tuk…. Mary hi Pathian lungthlitum sungih Innsangnu, Eve neta a si timi thuthuk a rak thei hmaisabiktu cu zo dang siloin, amah Mary kha a inn ah hruai in a rak umpi tu Dungthluntu John kha a si. Curuangah, rundamnak thuhla a rak ngan tikah, kan Bible sungih Semtirnak thuhla an ngandan te cawngin, sersiamthar a simi rundamnak thuhla a rak ngan. Cuih a nganmi sungah Mary hi Pathian lungthlitum neta sungih Innsangnu, Eve neta a si timi lang ter nak dingah, “Nunaunu” (Woman) timi tongfang a rak hmang. Himi tongfang hi, Jn 2:4; Jn 19:26-27 sungah fiang zet in kan hmu thei.\nCule himi tongfang a hmangtu cu kan Bawipa Jesuh Khrih rori a si. Curuangah Mary hi Eve neta a si timi in simfiang hmaisabik tu cu kan Bawipa a si. Dr. Hre Kio ih lehmi kan Falam Bible sung ahcun himi tongfang hi an hlon; a sinan, Dr. Sui Lian Mang le pawl ih lehmi Chin Standard Bible sung ahcun, “Nunau” ti’n an hmang. Sim duh sawn mi cu, Mary hi Pathian ih lungthlitum sungih Innsangnu, Eve neta a si timi thuthuk hi John in ziangruangah a rak hmufiang ti a sile, kan Bawipa ih a fial vekin Mary kha a Nu ti’n a cohlang ih a inn ah a hruai ruangah a si. Curuangah nehhnu san ih thil cang dingmi thu a rak nganmi thuphuan sung khal ah, “Nunau” ih thuhla thupi zet in a rak ngan. Thuphuan 12 sungih Nunau le Rulhreng thuhla kan hmuhmi sungih ‘Nunau’ khal zo dang si loin, Mary kha a si.\nHimi thuthuk theifiang dingah ziang dang kan tul lo. Mary kha kan Nu ti’n cohlang in upatnak pek le a hnen ihsin bomnak dil ding khi a si mai. Zumtu kan si ve kan tiih, Jesuh Khrih thawn kan pehtlaih awknak ruangah a Pa khal kan Pa ti’n kan ko ve nan, a Nu tu cu kan tawm thei lo a si ahcun, ziang vek pehtlaih awknak so a si ding? Jesuh Khrih zumtu kan si ruangah Pathian Innsang a simi Kohhran sungtel kan si kan ti nain, Innsangnu bik hi ziangih kan rel lo a si ahcun, ziangvek fate so kan si ding? Zumtu kan zate’n himi thu ruat tlang dingah ka lo sawm duh. Kan Bawipa ih Nu hman kan Nu ti’n kan tawm awk thei lo ahcun ziangti’n so tuukhaal pakhat hnuai ih tuuruun pakhat kan cang thei ding?(cf. Jn 10:16). A Nu hman tawm-aw thei loin, ziangtinso kan Bawipa ih amah zumtu pawl pumkhat si thei dingih thla a rak cam mi cu kan famkim ter thei ding? (cf. Jn 17:21).\nA Nu hman kan tawmawk thei hlan sung cu, zumtu Khrihfa zaten pumkhat si thei ding le lungrual thei dingih kan zuam rero nak khal a lak a si ding. Hi Innsangnu hi kan “Nu” tiih kan tawmawk vualvo thei hnu cun, amah in Thutak a simi a Fapa hnenah in hruaikhawm ko ding. RC pawl kan huat ruangah kan zate hrangih Pathian ih in pekmi Innsangnu cu kan hua hram lo pei. Reformation rak thok hmaisabik tu tiih hminthang mi Martin Luther hman in Mary cu a Nu ti’n a rak cohlang ih, a rak upat zet a si. Lutheran Pastor pakhat, Dr. Charles Dickson timi in “A Protestant Pastor Looks at Mary” timi cabu a nganmi sungah, Martin Luther ih rak tuahmi liturgical calendar sungah Bawinu Mary, a ruangpumpi thawn Vancung ah hruainak a ngahnak sunloih puai tuah ding nikhiah khal a rak tel a ti.Martin Luther hman ih a rak upat zetmi cu nang teh na upat thei ve lo ding maw? Mary kha ka Nu ti'n cohlang thei lo ding le upat thei lo dingah ziangso a lo dawnkham tu?\nWritten by: Fr. David Mangte


A Kumkhua in A Kilhim - Chinland Today Media\nNovember 12, 2012 3:04 am·0 comments\nBible Siar Ding: 1 Peter 1:1-5\nNi netabik ih langter dingah atu ih ret ciami rundamnak cu zumnak thawngin Pathian huham ih kilvenmi nanmah ih co ding ro a si.\nKan rundamnak (salvation) hi kan hlohter (lose) thei maw? Mi tthenkhat pawl cun kan hlohter thei ti’n a ruattu an um.\nKan rundamnak cu kanmai’ hlawh (earn) theimi a si ahcun, cumi thlun in kan hlohter thei ve ko ding. Sihmansehla, rundamnak ngah dingah kanmah lam ih tuah theimi zianghman a um lo ih kan hlawh theimi khal a si fawn lo, cuti’n asile ziangti’n so kan hlohter thei ding? Pathian ih zaangfahnak (grace) cun kumkhua nunnak co dingin in rundam (save) ih hlo thei nawn lo dingin khal Amai’ sungah in kilhim (keep) a si.\nHih rundamnak hnget (assurance of salvation) thutak hin mah duh poh ih sual tuah theinak khuan license in pe lo. Tirhthlah Paul in, “Asile ziangti’n so kan ti ding? Pathian ih zaangfahnak karh sinsin seh tiah sual kan tuah vingvo hrih ding maw? Tuah sinsin hlah! Sualnak ah kan thi zo ih ziangti’n so a sungah kan um thei nawn ding?” tiah a ti (Rom 6:1, 2).\nKannih zumtu pawl hi Pathian thawn atak ih pehzom awknak kan nei ngaingai a si ahcun sualnak sungah lut tahrat in sualnak tuah duhnak thinlung khal kan nei nawn lo ding. Amah in kan thinlung cu a thlengh thluh ih kan thlarau nun in kilhimtu Pathian Amah lungawiter ding lawng hi kan saduhthah le hiarmi a si thlang ding.\nPathian cu atu ih kan leitlun tisa nunnak kilhimtu lawng a si lo, Amah sungih kan neihmi rundamnak cu Amah thawn kumkhua kan um tlang lai hlan lo a kilhim a si.\nVancung ih um kan Pa, Nangmah thawn kan pehzom awknak in kilhim sak ruangah ka lungawi. In kilhimnak cu sual tuah duhnak license ah hmang lo dingin I bawm hram awla; cumi ai ah catbaang loin Nangmah lungawiter theitu in siter hram aw.\nPathian thawn kan pehzom awknak cu laksawng vekin ziangti’n ka cosang thok thei ding? Tuni ah Pathian in A kilhimnak cu ziangti vekin hmu dingah in duhsak?


Laiva Tilaknak Ṭuantu Ih Ṭuan Daan A Felfai Deuh Lo : Thuhla Lawrkhawmnak - Chinland Today Media\nFebruary 8, 2018 1:56 am·0 comments\nFalam khawpi hrangih in ding Laiva tidai laknak ṭuantu pawl cun, ṭuan dingih an ti dan vek ih an ṭuan lo. Mipi lam ihsi lungawilonak le thuhla suhfiangnak a um ruangah CRCDF pawl ih tawlrelnak in simfiangnak cu February 4 ah an nei.\nKum 30 sung zohfelnak tuahtu ding le tidai laknak ihṭuanvo latu cu Authenti Co. Ltd (ATT) le Water and Wastewater Work (WWW) an si. Asinan hi hna ṭuantu ATT pawl ih hnaṭuannak dan le an pipe phum dan, an pipe hman mi cu WWW pawl ih zohfelnak thawn a kaih lo.\nFalam mipi pawl ih thinphannak le lungkimlonak a suahtertu bik cu an pipe hmanmi a siih, a kauhlam zungpi 8 a si ding tiih WWW pawl ih an timi cu ATT pawl cun a lenglam kauhlam sawn in an rak tuah. Hi tiih an tuah miin Falam mi hrang nikhat ah tidai 350000 liter sunralnak a suak thei timi ruangah a si.\nPu Hlawn Sa Vung cun himi thu ah ‘Design vek ih tuah ding a sile 200mm(7.874inch) hman ding a si. Asinan company pawl ih hman tummi pipe cu 175mm(6.889 inch) lawng a si. Hivek in company pawl ih an tuah le nikhat ah tidai 350000 kan sung ding ih mipum 10000 hrang kan sung ding’ tiin Falam thuthang suak Chinland Herald Daily news ah a sim.\nFalam Humhual Pawlkom hotu Pu Khaw Nei Tai cun “kum 30 daih dingmi design vekin an tuah ngam ding ruangah hi tendor an lak ih sumpai in a neih le daih lo thu ruangah pipe fate ih an thleng salmi cu kan lungkim theilo’ tiin a sim ve.\nATT pawl in WWW pawl hnen ihsin hnaṭuan danding felfai ngahmi a um lo tiin le acozah lam ihsin tuahding dan ngahfel mi a um lo tiah an ti. Asinan Chin ramkulh CM Lian Luai cun pek an si zo tiah a sim.\nThuhla kan dondan ahcun hi lungkimnak ca hi tutiang hmuhfel mi cu a um hrihlo ti a si. Khawruah titamtu le Falam mipi lung tibuaitu cu ATT pawl in WWW pawl hnen ihsi hnaṭuan an thok hlanah an ṭuan danding hi felfai te ih um cia ding mi a si mi ih a um lo mi le Chin ramkulh acozah, company le zohfeltu pawl karlak ih lungkim tlangnak ca hmuh ding a um lo mi hi a si.\nHakha pawl in 2014 ah Timit tiva pi ihsin tidai laknak ding hrang Myanmar A Hlah company in Ting 89000 cem dingin an rak ṭuan ih khawsung tiang tidai a thlen theinak dinghrang Ting 26000 an bet sal hrih. Asinan tui nitiang ah an hlawhtling hrihlo. Tutiang ih an cemliam mi zate kom in Kyat 11.5 Billion a siih Falam ih ngah mi cu Kyat 5 Billion lawng a si.\nCumi lailak ah Hakha Hakha khua nu khuapa pawl cun Laiva tidai cu an khawpi ih tidai pek ve dingin VP2 Henry Van Thio henah an rak dil. Asinan VP2 cun tahfel hmaisa dingin a rak sim tiah thu kan thei.\nFalam mipi hrang hman mi a sinpi hrihlo mi asi ruangah Hakha khuanu/pa pawl ih dilnak cu thil remcang lo mi le cohlang theih hrihlo dinhmukhi a si tin Falam khuanu/pa cun an rak ti ve.\nMizan cu authentic co. chairman Htun Than Htun in Vice President Henry Van Thio hnenah tutiang paisa an suah theilonak thu a sut. Cumi thu ah Chin CM Salai Lian Luai a thin a heng nasa. Chin CM in authentic co. Chairman hnen ah; nan hnatuan mihi WWW ih design vek ih pipe size 8 inches (inside diameter) tuah ding asinan hmanlo in 6.7 inches lawng nan tuah, w.w.w ih ṭuatnak ah 1.5billion hman ahlei thei ding antinan nan nih authentic pawl in paisa adaih lo ding in nan ṭuat. Curuang ah himi thu hi acozah ṭuanvo neitu pawl in an check rero lai asi ih authentic co. hnaṭuanak khal kan lo cawlhter sungnak a si, a ti. Pipe size hmaan lo hmang ding ih ca khal kan theih lo in pine hmu pakhat in arak suah ti thu khal zapi theih ah CM in simfiangnak anei.’ tiin Sa Vung cun a mai bulpak Facebook cahmai ah a tar.\nLaiva tidai laknak ding hrang cu Myanmar rampi president in MMK ting 50000 cem ih ṭuan dingin a nemhnget mi le a pek mi a siih March 31, 2018 hlan ih tuahfel dingih pek mi a si. Falam khawpi umtu, mipi 30000 pawl hrang ah, minung 1 in nikhat ah Gallan 25 tiang hmang thei ding daihih ruahmi thawn U Htin Kyaw ih a pek mi a si.#


Afghanistan Vanzam Par Ihsin Tla That Tlangval Ih Thuhla Cu A Innsang Pawlin Hitin An Rel – Meifar\nAfghanistan Vanzam Par Ihsin Tla That Tlangval Ih Thuhla Cu A Innsang Pawlin Hitin An Rel\nAugust 19, 2021 admin Leitlun 0\nTaliban tapung pawlin Afghanistan ram cu awlsamten an la ih mipi in an ṭih tuk ruangah airport ah an tlanlut ciamco ih USA vanzam to an tum. US ralkap pawl ih vanzam a si ih an milesa le ralkap pawl phurtu ding a si.\nAirport ih mipi pawl cu an control thei nawn lo ruangah American C-17 vanzam cu a zamsuak thutthi. Minung tam zet cu vanzam phar ah an bet nan an tla that thluh, minung paziat ciah an tla that ti cu an nenhnget thei hrih lo ih amal bik 3 cu an si ding.\nVanzam par ihsin tla that pakhat cu tlangval kum 17 mi a si, a innsang pawlin “Canada le United States in raltlan minung 20,000 an la ding timi thuthang lengvak arak thei ih, a ID a lak hnuah zianghman in sim ta loin a tlansuak ih airport ah ava feh.\nA ruak khal kan hmu zo, a naupa kum 16 mi khal tuitiang aumnak kan thei hrih lo. A nungdam maw, a thi khal sisehla a ruak te tal cu kan hmu duh.\nSiizung pakhat hnu pakhat kan va hawl vivo nan kan hmu thei hrih lo. Hringtu a nu cu lungkuai in a ṭap rero lai” an ti. A thaizing August 16 ah US Air Force pawlin Udeid airport an thleng hnuah an vanzam ke lakah minung taksa them an hmuh thu an rel.\nKabul thuthang khalah “Vanzam par ihsin mino 3 an tla ih inn parah an va tla ngah. Tualsung mipi pawl khalin an tla awn cu a ring in a rapthlak tuk” an ti.\n“Michael Jackson Thla Thawn Kan Neiaw” A Ti\nA Fala Ca A Thiam Lo Ruangah A Fala Vekin A Thuamaw Ih A Fala Aiah Exam Ava Tuah


Hmaithih Yung Ah Tintan Asai Uh - MATUPI TIMES OLTHANG\nHmaithih Yung Ah Tintan Asai Uh\nMarch 2, 2020; Matupi ,Longvan vang kungsut tih bi a kabi hmaithih yung impuei khui ah mincang khonopek lung 10:00 lam ka loh atong u tih Hmaithihbibi kung rhoek tintan cang nah asai uh.Atonghlan ah GAD officer Aung Myint Kyaw loh ol uen nah athui pa uh.\nTephoei ah Mindat district hmaihih yung kah A/d U Kee Thang loh Gmaithih bbikung naham la Hekah tintan sai nakawng. Amangtaeng nakawng athui caih pa uh. Tephoei ah A/D director loh hmai thih bibi kung rhoek loh athen ca la ayak ming nathai ham la caneh atuk akik uh.\nOep soeh la ngaithuen ham koi khaw athui pa uh. Im ung vaeng kah hnopai tlam nah along im te a cang puei uh. Kutkho neh atueng sak uh. Tekah cang puei kung rhoek tah hom ah hlangmi (50) thum uh.\nBe the first to comment on "Hmaithih Yung Ah Tintan Asai Uh"


Vapual A Kap That Ih Suangaw Zetin FB Ah A Tarlang, Asinan A Facebook Phit Ṭul Dinhmun A Thleng – Meifar\nVapual A Kap That Ih Suangaw Zetin FB Ah A Tarlang, Asinan A Facebook Phit Ṭul Dinhmun A Thleng\nOctober 6, 2021 admin Leitlun 0\nIndonesia tlangval Bobiean Sikro in a ramtawihnak ah vapual mawi zet a kap that, a kap that veten suangaw zetin a zukpi ih facebook tualrawn ah a tarlang. Vapual cu a keng ih a hni siamsiam.\n“Tupi sungah ka lut ih himi vate ka kap that hngal” tin caption thawn a tarlang. Cumi hnu reilote ah a facebook cu a phit ih zohman in an hawl hmu thei nawn lo. Online mipi pawlin vapual a kap that ruangah an lawm lo ih an soisel sawn, comment sia zetzet a dawng.\nCun, Indonesia ramsa humhimtu pawlin an rak thei ih kai dingin a zuk an tarlang ruangah a facebook cu a phit lohli. Indonesia Ramsa Humhimtu Pawlkom Kementerian LHK in “Indonesia ramsung ah vapual hi kah siang lo mi an si, kan humhimmi tlunzuang vate a si” tin Bobiean Sikro ih zuk thawn an tarlang.\nVapual ahhin phun dangdang an um, Bobiean Sikro ih kahmi vapual cu ‘Wreathed Hornbill‘ timi phun a si ih Indonesia ramsung ih an humhimmi a si.\nHitivek vapual kap thattu pawl cu kum 5 sung thawngthlak le US$ 17,609 zat an kuan thei. Bobiean Sikro in a facebook cu a phit lohli nan Ramsa Humhimtu pawlin thubuai orhter dingin an zingzoi rero lai.\nSaya Vaibilo Thihnak Thuhla Ah Mara Community Committee In Thu An Suah\nA Pu Tei Innsang Rawleinak Kiangah A To Ve Nan Rawlei An Siang Lo


Ralhrang Pawlin Kalaymyo Peng Ah Mi 2 An That, Pakhat Cu An Urkang – Meifar\nRalhrang Pawlin Kalaymyo Peng Ah Mi 2 An That, Pakhat Cu An Urkang\nRalhrang pawlin Kalaymyo peng, Nat Myaung khuami Ko Khaing Lin Thu (kum 34) le kum 60 mi U Htay Win an that. Ko Khaing Lin Thu cu April 12 zinglam ah bike thawn Kalaymyo ah a feh ih Sithar khua kiangah ralhrang pawlin an kap that hnuah an urkang.\nKhuami pakhat in, “Pee phur motor pawl an tlanliam lai a hmu ih lamzin a feh theih zo a ti, zinglam ah Kalaymyo ah a feh. Sithar khua ih umhmun khuar ralhrang pawlin an rak kap that hnuah a ruak cu an urkang” a ti.\nA bike lukhum le a bawngbi cu a kangral lo ruangah a nupi in amah a si ti a thei, a taksa dang cu a kangral.\nSun ah ralhrang pawlin Nat Myaung khua cu an va siim, cutawk ah tlansuak ve thei lo putar kum 60 mi U Htay Win cu an kai ih hridai thawn an tawnbet. Cumi hnuah nam in an sat that. Mithi ruak pahnih cu khuasung mi pawlin an la ih an vuiliam.\nRalhrang Pawlin Kalaymyo Ihsin Falam Karlak Ah Motor Driver An That


Falam, Economic Bank ih hnaṭuan ṭhenkhat cu a thup thiarin Zung an kaai` | Falam Online Media\nFalam mipi in ralkap uknak do in a phunphun in duhphorhnak an nei rero lai ah Cinmual veng, Economic bank ih hnaṭuan ṭhenkhat cu CDM ah tel duh loin a thupthair in zung an kai thotho tiah FOM in thuthang kan dong.\n“Cozah ta a simi economic bank hmai ah zung hnaṭuan pawl CDM ah telve dingih nornak ah voihnih ka tel zo.”\n“February 19 ah an zung hmai rori ah kan va to hnawh. Tuizing “22222” cangvaih ni khalah kan va to hnawh lala. Bank ih hnaṭuan ṭhenkhat cu an ning zak deuh siding, an zung hmai ih mipi kan pung tam hlan ah zung an rak kai man zo. Ziang ruahnak sipei an nei tikhal ka theithiam nawnlo” tiah hmin tarlang duhlotu mipakhat in FOM hnen ah a sim.\nFalam cozah hnaṭuan ṭhenkhat cun an pum cawmnak rori thaap in CDM ah an tel ih ralkap cozah ukhruainak dodal in mipi lam ah ṭangin duhphorhnak an nei ve.\nFalam ih Economic bank khalah CDM ih telvetu cu an um ih February 11 ih tarlangmi vek a si le mah pumcawmnak hnaṭuan thaaptu Economic bank ih hnaṭuan minung 11 an um.\nCupawl cu U Duh Hre, Daw Ngun Hnem Sung, Daw Iris Iang, Daw Khin Khin, Daw Naomi Lal Lian Par, Daw Ni Hluan, Daw Run Dai Mawi, Daw Run Em Mawi, U Ngun Sui Sang, Daw Lian Za Sung, Daw Ngun Khin Cer pawl an si. (Hmin ngan sualmi um pang le in theithiam hram dingin zangfah kan lo dil)\n← Federal Democracy hrang LamZiin sial theitu Lailak Cozah kan din ṭul – Pu David Ngaisak\nUN palai dingah sawm a simi Dr. SaSa thu ah Chinmi lakah Hmuhdan phun 2 a suak →\nSAC ralhraang in Ṭaal khua ah thilri Kyat Ting 150 man Fir/Siat sak\nJuly 23, 2021 Ni Hnem Sung 0


Stihl MS 391 25 in. Power Equipment Jesup Georgia 606342\nStihl MS 391 25 in. • $689.99


Chin pacak misualthiam Salai Tial Thang mitthli a Tla (+ ONE: BAD BLOOD full fight) - Falam Online Media\nChin pacak misualthiam Salai Tial Thang mitthli a Tla (+ ONE: BAD BLOOD full fight)\nChin pacak misualthiam Salai Tial Thang cu, tuni, February 11 ih One Championship : Bad Blood sualawk nakah a cangsual ti`n nehnak khal coterlo, sung cuang si loin referee in sualawknak a ti tawp.\nPuaipi ṭanthok nakah Indonesia rammi Sunoto thawn an sualaw ih, minute 1 hman kim hlan ah Tial Thang in a khuk thawn a sawh mi cun a bawr ah a sawh ngah ti`n referee in sualawknak a ti cawl lawk.\nMMA sualawknak ah serh humhimnak Bawr khuh (Cup Groin Protector) an hmang tlangpi ih, Tial Thang ih khuk sawhmi cun a bawr khuh a hnor ih a paang ah a sawh ngah sawnmi si in a lang. Amah Tial Thang khalin a paang/pum ah a si ti`n referee hnen ah a sim. Akap ih zohtu pawl khalin a pum a sut mi a si ti`n an rak au.\n← Falam peng Doawknak ah SAC ralhraang 5 thi\nPacak Salai Tial Thang tei` sualawknak cu Diriam umlo zetin Tawpter →


Ziangruangah Jerusalem hi a thupi? | VCTH\nHome » Cahram » Ziangruangah Jerusalem hi a thupi?\nJerusalem hi leitlun ih khawpi thupibik pawl lakih pakhat a si. Ziangah tile leitlun biaknak sakhua pi pawl lakah a tumbik pathun a simi Judaism, Christian le Muslim pawl hrang ih khaw thupi tak a si.\nSanthar Jerusalam khawpi hi peng 48 vuakvek (sq ml) a kau, mipum 1,253,900 tluk an um. Asinan tuisun ni ih an buaipi zetnak hmun cu Jerusalem khaw hlun a si. Jerusalem kha hlun ah quarter pali (veng li) a um, cu pawl tla cu Muslim Quarter, Christian Quarter, Armennian Quarter le Jewish Quarter tla an si.\nJerusalem khawpi hi voi 50 lenglo do a tuar ih voi 44 mi kuthnuai ih um khawpi a si.\nJerusalem khawpi cu kum 3000 tluk a si zo mi khawpi a si. Jew mipi hrangah ziang tluk in a thupi ti cu sim ciamco a ttul lem lo ding ka zum.\nJerusalem cu Siangpahrang David ih tonak hmun a si. Cun Jerusalem Biakinn pi a sak ih a fapa Solomon san ah ra ttheh a si. Cutin Israel le Judah Siangpahrang a sansan in Jerusalem cu thupi zetin an ret. Babylon sal an tan lai ah tla Jerusalem cu an ngai, an ttah hnawh mi khawpi a si. Persia sal an tan ah tla Jerusalem khawpi tungding sal dingin nasa ten ttan an lak.\nRome cozah hnu in Jerusalem a lak hmaisabiktu hi Muslim pawl an si. AD 630 hnu in Muslim cu nasa zetin a karh. AD 638 ah Jerusalem tla Muslim pawl kutah a thleng.\nEurope lam ih Khrihfa pawl in Jerusalem khawpi Muslim kutsung ih um cu a cang thiamlo an tiih cutin Muslim le Khrihfa lakah ralpi a tho. Cui ralpi cu Crusade ralpi tiah an ko. AD 1099 ah Khrihfa pawl in Jerusalem an lak thei sal.\nAD 1187 ah Jerusalem ah General Saladin in a lak sal ih Muslim kutsung ah a thleng lala. Cutin Muslim pawl in kum 700 sung an rak uk. Ottoman Empire sungah a rak um.\n1917 ah General Edmund Allenby ih ho mirang ralkap pawl le Ottoman Empire (Tuisan ahcun Turkey) cu nasa zetin an do aw. General Edmund Allenby in nehnak a ngah ih Jerusalem le Palestine cu Mirang kuttang ah a thleng.\nJew ramduhthang pawl in Zionism ti cangvaihnak tumpi an nei ih leitlun khawzakip ih um Jew pawl cu Jerusalem an pan cio. Hi mirang uk sungah Jerusalem ah Jew mipum a karh cak nasa.\nGarmany ram ah Adolf Hitler in Jew mipi million 6 lai a that tiakah UN tla in Jew pawl hi ram nei ding hrimhrim an si tiah 1947 ah ram nei dingin an ruat sak. 1948 May 14 ah Israel cu ram pakhat a si tiah UN in a than. Cule veten Arab ram pawl kom aw in an bur ciamco. Asinan Israel in nehnak a ngah ih Nitlaknak lam Jerusalem tla a lak thei.\n1967 ah Niruk ralpi timi Israel le Arab ram pawl an do aw lala. Niruk ralpi ah Israel in nehnak a ngah ih Jerusalem Nisuahnak lam tla a lak bet thei. Asinan Jerusalem khaw hlun cu an ramri ah a um. Palestine pawl tla in Jerusalem cu Palestine ih khawlipi ding ah an duh ve.\nMuslim pawl hrangah teh ziangah Jerusalem hi a thupi ve. Islam dintu Muhammad cu AS 632 ah a thi. Muhammad a thih hnu kum 5 ah Muslim pawl in Jerusalem cu an lak.\nMuslim pawl in Muhammad cu Mecca ihsin Jerusalem ah a tlawng ih Muhammad cu Jerusalem ah Prophet hmuahhmuah thawn thlarau lam in pawlkom awknak an nei tiah an zum.\nJerusalem cu Muslim pawl hrangih an khawpi bik a pathumnak a si. An khawpi bik cu Mecca (Muhammad suahnak) le Medina (Muhammad thihank) a si.\nPengkhat vuakvel a simi Jerusalem khawhlun sungah Muslim Mosque 7 a um ih cumi lak ah Dome of Rock timi le Al-Aqsa Mosque tla cu Muslim biakinn hminthang an si.\nKhrihfa pawl hrangah tla Jerusalem cu hmun thupi zet a si. Jerusalem cu Thukham hlun sungih an hmun thupi a si. Culawng siloin Jesuh suahnak Bethlehem cu Jerusalem kiangte ah a si. Cun Jesuh Khrih tla Jerusalem ah a tlangleng, thuthangtha a sim. Cun dungthluntu pawl thawn netabik zanriah a einak hmun, leitlun mipi usalnak tlen dingih a thihnak hmun pawl a si.\nAD 200 hrawngah Rome Siangpahrang Hadrian in Jesuh an phumnak thlan ah biakttheng a sak. Kum 100 a rei hnu ah Rome Siangpahrang Constantine cu zumtu ah a cang ih Khrihfa biaknak cu zalennak a pek. Cun Siangpahrnag Hadrian ih rak sakmi biakttheng cu Biakinn ah tuah a fial. Hi biakinn cu “Church of the Holy Sepulchre” tiah kawh a si. Khrihfa tampi in hi biakinn hi hmun thianghlim pakhat ih an ruahmi a si.\nJerusalem khawhlun ahhin Khrihfa biakinn 16 tluk a um. An zaten biakinn tumpipi an si.\nTuitum ka nganmi hi Santhuanthu le Biaknak lam ih a thupitnak deuh in ka ngan. Ramkhel lam, Israel ram hrang le Arab ram pawl hrangih a thupitnak tla rak ngan kan zuam leh ding…..


Mandalay Bus Neitu Cu Bus An Mawng Lo Ruangah An Kai – Meifar\nMandalay Bus Neitu Cu Bus An Mawng Lo Ruangah An Kai\nDecember 10, 2021 admin Myanmar 0\nDecember 10, 2021 hi leitlun huap Minung Covo Ni (Human Rights Day) a si. Himi sirhsan in Myanmar ramsung ah daiten duhphorh ni Silent Strike tin cangvaihnak an nei, Myanmar ram cu ralhrang in an control lo, mipi in an control ti langter cikhat khal a si.\nZinglam nazi 10:00 ihsin simlam nazi 4:00 tiang cu mai innsung ciar ah daiten um men ding, dawr ong lo ding. Vaksuak lo ding, innsung ah hnipuan dum hruh in daiten um men ding ti a si.\nKhitaya Man Bus Station neitu, Mandalay-Yaynanchaung tlan bus pawl neitu U Aung Min Lwin in, “Ka bus pawl an ṭha lo ruangah tuisun cu kan tlansuak thei lo ding” tin a tarlang hnu nazi 1 hrawngah ralhrang pawlin an va kai hngal.\nA rualpa in, “Ralhrang pawlin an ra kai, a phone le thil dangdang khal an laksak. Tutiang an suah hrih lo” a ti. Ralhrang pawlin a kut an tawnbet ih an hruaisuak lai cu venghnen pawlin an rak hmu.\nCumi hnuah a facebook cahmai ah, “Ka bus pawl an ṭhasal zo, passengers pawl kan lo hngak lai” tin ca tarlang mi hmuh a si. Himi cangantu hi zo a si ti media pawlin an zingzoi rero lai, U Aung Min Lwin cu ralhrang pawlin an kaih ruangah himi cangantu cu anmah ralhrang pawl khal an si thei, asilolen ralhrang pawlin an fial khal a si thei.\nCDF Miralṭha Ruak 3 An Vuiliam\nCal-Kau, Cal-Ngolh Pawl Ih Danglam Hleicenak (6)


Nitin in le ei thuhla ih cin ringring tlak - Chinland Today Media\nAugust 26, 2010 8:20 am·5 comments\n– Salai Biak Chawn\nCahnak in petubik pakhat ‘ei le in’ thuhla ahhin ‘a thupibik ih an ruahmi pakhat cu ‘fibre’ a si. Fibre timi hi ‘ei le in ding lakih ‘hri le fe’ neitu a si ih, cucu protein, carbohydrate le thau (fat) vek thotho in ‘thil tha tuahtu a si ih, thil tha lo thlentu khal a si ve.’ Ticun, ei le in ding pawl cu, ziangvek tikcu le ziangvek ih tuahmi hril a tha ding’ tiah a hnuaiah tawi famkim theibik ih ngan a si.\nBanhla (banana): Leitlun sibawi hminthang le scientist pawl cun ‘nitin banhla eitu cu a ei ve lotu hnakin ril cancer a ngah theinak cu 40% in a mal tiah an ti. Cucu, banhla cun ril cancer kan ngahnak ding khalah 40% lai in rak kham sak thei tinak a si ding. Natnak tuar ih thihnak hmuahhmuah lakah Ril cancer hi leitlun ah mipa in an thihpi tambik natnak a si ih, nunau hrang ahcun thihpi tambik pathumnak a si. Tulai mithiam pawlin banhla sungah ‘Laccin’ timi si phunkhat an hmusuak sal. Cucu AIDS natnak neitu hrangah thil thazet a si thu an rel. Asinan, ralrin ding pakhat a um. Banhla cu ‘a hmin pek, a hmin fangfang, ei a cu thok’ timi hrawngah ‘ei’ ding a si. Cucu taksa hrangih a that lai fang can cu a si. Banhla cu a hmin tuk a si ahcun ‘fructose’ timi ‘thlumnak’ phunkhat a um ih, cucun ‘bacteria’ a rak pai thei. Banhla hi Alu (potato) vek thotho in a hawng (skin) ah ‘potassium’ tampi a um a si.\nRaw tuai (bamboo shoot): Fibre nei tamzet a si vekin mithiam pawl cun ‘taksa sungih a rung suakmi ‘hma’ (tumour) tampi a kham thei tiah an zum.\nRaw tuai hmuahhmuah hin ‘khatnak’ (bitterness) malte tal an nei ih, cucu phyto-chemical timi le Vitamin B-17 (amygdalins) a neih ruangah a si.\nAmygdalins pawl hi hlanlai ahcun ‘thing hram (roots) and hrampi (grass) ihsin sii (medicine) an ngahnakbik a si.\nAhleice-in amygdalins hi Cancer natnak khamtu pkhat a si ve. Asinan, raw tuai cu ‘bur sungih retin thla tampi ret a si ahcun’ a sungih vitamin B-17 cu a ziamral thei. Cun, raw tuai rep (dried bamboo shoot) pawl khalin ‘amygdalins’ an nei malzet.\nCangkha (bitter gourd or bittermelon): Cangkha hin thisen sungih ‘thlumnak’ tampi cu a hlon thei ih, thisen thlum (zunthlum: diabetes) khal a kham thei. Culawng a si lo, nitin kan ei ringringmi ‘cooking oil’ pawl khalin kan taksa a siatsuah lonak dingah thisen a kilhim ti a si. Milai thisin ih ‘thlumnak’ tamtuk pawl rak zohkilbiktu ‘insulin’ pawl cu Cangkha sungih um ‘protein’ phunkhat ‘charantin’ timi cun nasazet in a bawm. Asinan ‘protein charantin’ timi hi thisen sungih ‘insulin’ bawm dingin thilri dang thawn tuah thei a si ih, cumi hmang tam tuk pawl cu ‘lung natnak’ in an thi thei ti a si. Curuangah ‘protein charantin’ tuah cop hnakin ‘Cangkha ih um cia’ pawl hi olsamzet in ngah theimi an si. Asinan, amu (seed) cu ei tam tuk ding a si lo.\nTuluk kawpi (chinese cabbage): Kawpi phunkhat a sina’n malte a sau deuh. Malaysia ahcun rawl dawr tampi ah ei ding a um. Hmunkip ah lei ding a um. Taksa sungih ‘hliamhma’ um thei pawl rak khamtu a si. Taksa sunglam a daihter (cooling) ih, ril natnak (ril cancer) khal a kham thei. Hlanlai tuluk sibawi pawl cun ‘milai natnak phunkim hi sunglam a sat tuk (hot) ruangah a si’ tiah an zum ih, ‘chinese cabbage’ thawn daihter thei a si tiah an zum. Asina’n, a tawt deuh le a hnah eng tuk (yellow) cun pum a natter.\nFanghma (cucumber): Thlumnak (fructose) nei lo le olsamzet ih zupral thei ‘Fibre’ neitu a si. Taksa sunglam a daihter ruangah ‘natnak tampi’ a kilveng. Rawl tampi kan ei can ah siseh, siti (cooking oil) tamnak rawl hmeh kan ei can ah siseh, a thlum tampi kan ei can ah ‘fanghma’ ei tel ringring a tha. Ziangahtile ‘thisen thlumtertu hminsinnak pakhat ‘glycemic index’ (GI) timi lakah fanghma hi a niambik (lowest) a si ih, cucun kan ei mi thil tampi cu kan taksa hrangah rualrem zet in a umter thei ti a si. Glycemic index (GI) timi hi ‘kan ei mi thilri pawlin thlumnak an neihzat tahnak a si ih, GI ih dinhmun niambik lakah fanghma hi a tel ve. Asinan, fanghma cu ‘ei hlanah faizet ih kholh ta ding a si. Ahnai ruangah zun thawhnak lamzin a bal thei.’\nKhasuan rang (garlic): Khasuan rang ih hram (root) ahhin ‘Allicin’ timi milai thisen feh suksohnak lamzin kholhfaitu a um. Milai taksa sungih um mi ‘cholesterol’ tha lo pawl cu khasuan rang hin a hlon thei. Sulphur Amino Acid timi ‘L-cysteine’ a neih ruangah taksa sungih ‘tur (toxin) a ra lutmi pawl cu thlan (sweat), zun le ek lamzin ihisn a hlon suak theu. Culawng a si lo, Amino Acid timi ‘L-Arginine’ timi a nei ih, cucun kan taksa ih tit (muscle) hnatuannak ah cahnak tampi a pe. Natnak pakhat khat kan tuar laiah it that thei loih kan um tikah ‘kan taksa cell sungih um cahnak pawl thangphawkter sal dingin ‘nitric oxide’ kan tul theu ih, cucu khasuan rang ih ‘L-arginine’ timi cun nasazet in a tuan. Asinan, khasuan rang cu ‘a hawng ei ngah lo dingin ralrin a tul. Pumpi le ril reipi a bet thei ruangah tidai lamzin a phitter thei.\nKawl thei (guava): Milai taksa in ‘Vitamin C’ a tlaksam ruangih natnak phunkim a tuarmi pawl cu Kawlthei in tampi a kham thei. Thing thei tampi (apple tivek) hnakin Kawlthei hin vitamin C a nei tam ih, bangnak le taksa thawpnak (stress), lung natnak, thisen niam tuk le sang tuk, vun zawr tuan tuknak pawl khal a kham thei. Kawlthei le a hnah (leaf) ahhin ‘quercetin’ timi sii phunkhat a um ih, cucu ei sual pang ruangih buainak le taksa in a huatmi pawl ei ngah ruangih natnak ‘damternak’ dingah hman a si. Asinan, Kawlthei cu amu (seed) ei lo a tha. Khawlthei mu nei lo (seedless guava) tuah rero a si ih, cu pawl khal a thatnak le that lonak thei dingin zir rero lai a si.\nThurban (pineapple): Thing thei hmuahhmuah lakah bromelain’ timi enzyme (fibre) a nei tambik ih, cucu taksa sunglam ih natnak (hma: inflammation) khamtubik khal a si. Asinan ‘bromelain enzyme’ um tamnakbik cu a rah (fruit) sungah si loin a hnah le a kuang (leaf and stem) ah a si ih, zohman in cucu an ei tuk lem lo. Thurban hin kan taksa sungih tidai um pawl cu ‘alkaline’ tidai ah a canter ih, cucun taksa sungih ‘hnawmhnok le bal’ (chemical stained) cu a kholhfaiter. Alkaline tidai in thei lo hrang ahcun thurban hi ei ringring a tha.\nKawlhra (sweet potato): Kawlhra cu phun hnih, a sen deuh (purple) le a rang deuh (yellow-orange) timi a um. An pahnih an thatnak a bang aw ding. Alpha-carotene timi le Beta-carotene timi a nei ih, cucun kan taksa sungih siti (oil) le thau (fat) pawl a zuk thei. Thin (liver) sungih ‘tur’ (toxin) um pawl khal a kholhfaia thei. Asinan kawlhra pawl hi taksa sungah vitamin dangdang vekin a tuah aw lo.\nSengkuang (white turnip): Kawlhra vekin a bulhram (root) lawng eimi a si ih, potassium neitambik thing rah/bul a si ding. Kan taksa sungih um Kaileng (kidney) siatsuahtu le bangnak (stress) in petu, ek bawm (pile) hrang hliamhma tuah theitu le thisen sang (high blood pressure) ih tuah saktubik ‘Sodium’ pawl siatsuahtu cu potassium hi a si.\non August 27, 2010 at 12:02 pm\nU Biak Chawn,\nNa ca nganmi a ttha thei tuk. Ka lungawi tuk.\nKan Laimi tampi in kan tthanso pi vekin\nPathian in thlawsuahnak lo pek sin hram seh!!!\nLal Thawng Hum Sukte says:\non August 31, 2010 at 4:02 am\nA tha kati zet.\nRun ngan vivo thei aw la kan that pi zet ding.\nA hleice in kan Laimi hrangah cun man-ol si taksa hrangtha si ei in kan thlan thiam a tul in ka thei.\non March 29, 2011 at 8:10 am\nSENGKUANG( WHITE TURNIP) nan ngan mi hi theih thiam ahrzet. Afiang lem lo,lai ca kaldan hmang in,ka faing deuh lo ruangah fiangfai ten inrun sim thei kei maw.Blood pressure nei hrang ah ei atha maw,Maw ei tha lo sawn ha asi timi?\nInrun sim thei hram.\nBiak Chawn says:\non April 1, 2011 at 8:32 am\nSengkuang hi Lai tong in ka thei mai lo. Potassium a tam zet ih, cuih Potassium cu ‘Sodium’ ruangih kan taksa in harsatnak a tonmi pawl rak khamtu a si. Mizoram ah ziangruangah ‘Pile’ natnak (taksa sungih ek bawm thlangtabik ihsin thi a put) a um kan tile ‘Soda’ um tamnak ‘Sodium’ kan ei tam tuk a si. Mizo pawl cun ‘Bai’ an uarzet ih,.. cucu ‘Soda’ (chingal) thawn suan mi a si kha!\nSengkuang hi Tuluk tong deuh a si hmang. Malaysia le Singapore ahcun ei ding a um ringring. ‘Water Chestnut’ khal an ti.\nBiaka & Siartu zate’n-\nNa ngan tha nasa. Mitampi hrangah theih tha zetmi a si e.\n“Turnip” hi Kawl pawlin “Mungla Uh” an ti thluh mai. Mungla tawba rang,\na hlum le a sawl ti’n phunhnih a um.


Vancung ih Tonghthamnak Duhnung - Chinland Today Media\nMarch 25, 2012 12:27 am·0 comments\nBawipa ih hnenah ra uh; Amah cu minung in santlai lo tiin hnong hman hngai sehla Pathian in a sunglawi tiih a hrilmi a nungmi Lungto a si.\n–\t1 Peter 2:4\nBible Siar Ding: 1 Peter 2:1-16\nMi tampi cun nan ttongsuah hlan ah thu nan ruat taa ti ka thei. Hinah thu maksak a um: “Mi hmuahhmuah in Thuthangtha thu ahcun rinsantlak nan si kha an thei ttheh zo; curuangah keimah khal nan parah ka lung a awi. A thami thu ahcun mifim si uhla a ttha lomi ahcun ziang thei lo si uh ti ka lo duh” (Rom 16:19). Sunglam nun borhhlawh lo, rinlonak khal um lo, a thianghlim, Jesuh ih vanlam nun thawn a nungtu cun raalttha in a zum ngam ti cu ziangkim tithei Pathian in van ihsin a run zoh ti a fiang a si. Hallelujah! “Siatsuahnak zianghman na tong lo ding; Na inn kiangah thiisen luannak a thleng lo ding. Na fehnak hmunkip ih a lo humtu dingah le, a lo kilvengtu dingah Pathian in A vancungmi pawl a ret ding (Saam 91:10-11). Pathian fahniang a taangka ih a umtu cu vanlam nun ih tonghthammi a si dingih khuaitizu vekin a thlummi Pathian Ttongkam cu a nun in nitin a ceen ngah ringring.\nMithiang pawl in Pathian hmai ah ziangtluk ih mi sunglawi an si ti an theih ahcun (Isa.43:4) Pathian ih kilvennak le duhdawtnak thawih umpimi ruat in ihhmu thawzet in an it thei ringring ding a si. Aw, Amah cu a sunglawimi Jesuh a si. Amah cu duhnungza Rundamtu a si. Kan parih a neihmi thinlungput khal vanlam nunnak ihsin rami a si ih Amah in kan thinlung cu mei-alh bangin a kaangter. Amah bangtuk zohman an um lo. Emaus lamzin ih Jesuh thawn khualtlawngtu mi pahnih in, “Kan hnenih a fehlai le thu in simlai ahkhan kan thinlung cu mei alh vekin a hlio si lo maw?” an ti (Luke 24:32). Aw duhdawtmi, cumi cu tuni khal ah na nunram ah a cang theimi a si.\nThlarau Thianghlim in phaunlangnak a suahpi thei ti ruat ringring aw. Thlarau Thianghlim cu thaw (breath) vek a si ti kan theih a ttul, Thlarau Thianghlim cu mi (person) khal a si ih khuaruahhar a sibiknak cu Thlarau Thianghlim cun kan nunnak ah nasatak in hna a ttuan thei ringring timi hi a si. Na luzim ihsin na kezim tiang Amah ih a lo umpit zia na thei thei ding. Aw, Thlarau Thianghlim mei alh ding cu duh a va nung ve! Cutikah kan lei in A hnenah sunlawinak thangtthatnak a pe ding a si.\nNang hi Pathian sunloih thangthat ding na si. Thlarau Thianghlim cu Jesuh maksakzet ih thangthattu a si. “Lehhnu ahcun mi hmuahhmuah parah ka thlarau ka burh ding; Nan fapa le nan fanu pawl in, profet bangin thu an phuang ding” (Joel 2:28). Mi pakhat Thlarau sungih a nun ahcun Pathian sungah mi thar a si.\nZumnak cu Bawipa kan sungih a rung lutnak ding sangka a si.


HLAWHMAN PEK LO RUANGAH THAT(Rapthlak nasa) – Times Of Chinland\nFebruary 10, 2018 admin1 Uncategorized 0\nKuli hlawhtu hrangih thupibik cu hlawhman thate ngah hi a si.Hnatuantu pakhat cun thlacem ih hlawhman lak ding hnakih hngakhlap mi pakhat hman an nei lo.Hivek hlawhman thuhla ah Indonesia ih zonzai pafa cun an hnatuannak neitu milian pakhat cu an that riai mai.Hitei pafa cun hi milian pa inn ah hnatuan in kum 3 sung an hlawh aw zo nan hlawhman fangkhat hman a pe lo.An pafa ih kum 3 sung hlawhman cu ting 200 lai a kim ti si.\n(Indonesia paisa cu kawlram paisa hnakin a man mal deuh.US $1=13000 tlun a si theu).Hiti kum 3 sung hlawhman a pek duh lo ruangah Milian pa kum54 ih upa Dasrullah itthat cu an thah.An pafa cun thahmen cu diriam loin a zang an tansak.A pa Terusman cun a fapa hnenah hivek Uico hi keimah ka that dingih a sa ka can theh ding tiah a thah mi a si.\nA pa ih a thahlai cu a fapa in a bomve ruangah an pafa thah ah a cang.A pa cun milian pa ih sungril le zang cu a lak ih a suan hnuah an pafa in an ei.A fapa hi tuah kum 15 mite lawng a si.Police pawl ih simnak ah hi an thah mi hi tumnak umcia ih thah si loin an thah ni kherkher ah an pafa an umtlang mi a si.Hite pafa cun an mithah thu ah sirawknak an neih hmel hmuh a si loih a tul ruangih that vekin an um ti si.\nNgaingai ahcun kum 3 sung hlawh timi cu malte men a si lo dingih hivek ruangih thahawknak hi leitlun hmuntin ah hmuh ding a um theu.Terusman cu hi milian pa a thah lawng si loin a sa tiang a eingah cu a diriamzet ih a thil a ei mi betbet cu a thawtuk tiah a simbet.Hi milian pa thah thuah elnak pakhat hman nei loin kan that rori a si tiah an phuang aw.


Israel : Khualaili takah SiiChauch (Weed) an Vorh cu an cuhaw vualvo – VIDEO | Falam Online Media\nTel Aviv khualaili takah Drone pakhat in plastic thawn tuammi siichauch (weed) tamzet a thlak ih mipi in an cuhaw vualvo.\nDuhphorhnak le Ramkhel cangvaihnak hrang ih an hman ṭheu mi hmunram, Rabin Square lai takah, Green Drone, cet thawn control cawp vazam fate in siichauch (weed) tawm fate 100 luan a thlak ih palik an thlen man hlan ah mipi in an cuhaw vualvo.\nMedia ṭhenkhat cun Israel ram ah zalen zetin siichauch (weed) hmangthei dingin cozah nawr nakah cangvaihnak an nei mi si ti`n an ti nan, Cozah lam cun Green Drone in khawi hmun khal ah delivery service kan tuah thei timi thehlarnak an nei phah mi a si a ti.\nIsrael cozah ṭuanvonei pakhat cun, “hih thil cu ‘ṭihnung mi rittheisii’ a siih kan hmumi hmuahhmuah cu kan tisiat ṭheh leh ding. Drone thlah tu siding zum um mi minung pahnih khal kan kai” tiah Jerusalem Post hnen ah sim.\nTufangah Israel ram ah midamlo enkolawnakding hrangah cannabis hmansian a si nan nuamnak men le rit duh men ruangih hman cu cozah in a kham.\n← Ni 30 hnu ah Beirut Innsiat tang in Minung Lungtur thawm an thei\nZinghnam kua tiang Electric vang ding ka timi cu – Pu No Than Kap →


A vei hnihnak Chin Christian Youth Combine Service Mebourne, nei sal ding - Chinland Today Media\nAugust 30, 2010 12:54 pm·0 comments\nA veikhatnak CCYCSM, ECCM biak inn ah neih lai\nAustralia um Chinmi pawl cun Pathian hmunkhat te ih thangthat tlang khawmnak nei sal dingin Melbourne thleng Chinmi Kohhran le Fellowship tin ihsin palai mi 24 pawl cun thurel khawmnak 28th August, 2010 ah Chin Christian Fellowship biak inn ah an nei.\nA suak khawmtu Melbourne ih Kohhran le Fellowship 13 palai pawl cun November 20, 2010 ah awnmawi thawi thangthat khawmnak nei siseh tiin an lungkim khawm ih Kohhran le Fellowship tinin hla 3 cio sak ding khal in an rel.\nHi thurel khawmnak ah Melbourne ih Kohhran le Fellowship 13 lak ihsin 11 pawl ih palai pawl in thurel khawmnak an nei. Chin Christian Fellowship thalai pawl in tuikum khawmnak ding hrangah zaanghlei cawiih inn tek tlawm ngai hna tuan dingin dilnak an neiih an dilnak khal siansak an si. ‘Ni kum ih kan kan hman mi Christian Youth Combine Service Mebourne ah Pathian in in umpiih tuikum khal Pathian sunlawinak asi thei ding kan ruahsan asi’ tiin Lian Hnin Mang, CCF thalai hotu le Christian Youth Combine Service Mebourne ih Meeting hotu cun a sim.\nMelbourne ah Kohhran le Fellowship 13, Emmanuel Christian Church Melbourne (ECCM), Victoria Chin Baptist Church (VCBC) , Lai Christian Church Melbourne (LCCM), Melbourne Burmese Christian Church (MBCC), Melbourne Chin Church (MCC), Grace Community Church (GCC) , Zotung Fellowship Melbourne (ZFM), Victoria Matu Christian Fellowship (VMCF), Chin Christian Church (CCF), Zomi Christian Fellowship (ZCF), United Pentecostal Church (UPC), Mizo Christian Fellowship Melbourne (MCFM), Chin Baptist Church (CBC) pawl an um.\nChin Christian Youth Combine Service Mebourne a veikhatnak cu November 14, 2009, ah Emmanuel Christian Church Melbourne pawl khawmnak ah awnmawi thawi thangthat khawmnak neih a si.\nA veikhatnak ih an rak neihlai zuk – Chin Christian Youth Combine Service Mebourne a veikhatnak hinah click aw..\nA vei (1)nak Australia Um Falam Church Mino Hruaitu Upa Tonkhawmawnak Nei\nA vei hnihnak Chin Christian Youth Combine Service Melbourne Hmang\nA vei (4) nak Chin Christian Youth Combine Service Melbourne\nChin Christian Youth Combine – Melbourne ah\nA vei (4)nak Chin Christian Youth Combine Service Melbourne, Australia Ropi